AZMIN SUDAH JADI BEBAN, RAMAI MAHU BELIAU DIGUGURKAN DARIPADA KABINET

Rombakan kabinet adalah perkara yang ditunggu-tunggu rakyat Malaysia ketika ini setelah ramai semakin sakit hati melihat gelagat beberapa menteri sejak 15 bulan yang lalu.
Adalah dipercayai sekembalinya Tun Mahathir Mohamad dari lawatan rasmi ke Osaka, Jepun beberapa hari lagi, perkara itu pasti akan menjadi keutamaannya.
Ada juga cakap-cakap yang mengatakan, di ketika melawat Kemboja, kemudian Russia dan seterusnya Osaka, beliau akan menggunakan masa yang terluang, terutama ketika dalam penerbangan untuk memikir mengenai susunan kabinet barunya.
Walaupun Tun Mahathir dilaporkan hanya akan melakukan penyusunan semula ke atas portfolio beberapa menteri tanpa ada sesiapa digugurkan atau calon baru dibawa masuk, tetapi dalam banyak perbualan umum didapati masih ramai yang mengharapkan sebaliknya.
Harapan mereka, setidak-tidaknya dua tiga menteri yang tidak berfungsi dengan baik dan bermasalah serta menjadi liabiliti yang nyata kepada negara, adalah wajib digugur serta digantikan.
Mendahului senarai mereka yang paling dikehendaki untuk digugurkan ialah Menteri Pembangunan Luar Bandar, Rina Harun; Menteri Pendidikan, Dr Mazlee Malik; Menteri Pembangunan Usahawan, Mohd Redzuan Md Yusof dan Menteri di Jabatan Perdana Menteri, Waytha Moorthy.
Menteri paling bermasalah dan seperti sudah menjadi biawak hidup untuk dipikul oleh Tun Mahathir pula ialah Azmin Ali, Menteri Hal Ehwal Ekonomi.
Nama yang paling dikehendaki dan diterima umum sebagai paling wajar dibawa masuk dalam kabinet ialah Mustapa Mohamad, Ahli Parlimen Jeli yang kini sudah bersama dengan Bersatu.
Meskipun nama Hamzah Zainuddin turut disebut-sebut sebagai bakal dibawa masuk sama, tetapi ramai yang menolaknya kerana beliau bukanlah menteri yang bagus ketika bersama BN dahulu, malah watak oppurtunis masa lalunya lebih dilihat sebagai faktor ketidaklayakannya.
Namun demikian, ahli gabungan PH iaitu DAP dikhabarkan menolak keras mana-mana pemimpin yang melompat parti dan bersama BN ketika PRU14 lalu untuk diberi sebarang jawatan kabinet.
DAP dikatakan berpendirian bahawa tindakan melantik mereka bererti mengkhianati pilihan pengundi yang telah menumbangkan UMNO dan BN.
Dalam kes Azmin, meskipun jika tidak dengan tersebarnya enam lagi klip video terbaru yang dikaitkan dengannya, beliau sebenarnya sudah pun dilihat sebagai beban kepada Tun Mahathir sejak beberaoa bulan yang lalu.
Dengan pengakuan Haziq Abdullah Abdul Aziz dan siasatan polis yang mengambil masa terlalu lama terhadapnya, ramai yang percaya Azmin seolah-olah cuba dilindungi.
Tetapi, semakin lama cuba dilindungi, penerimaan umum terhadapnya jelas dilihat makin merosot. Makin lama siasatan polis tertangguh, makin ramai yang percaya beliau terlibat dalam perkara itu.
Yang lebih buruk, makin cuba dilindungi, tempiasnya makin membasahi kedudukan Tun Mahathir sendiri.
Lebih buruk, Azmin sendiri dalam masa yang sama tidak menunjukkan prestasi yang membanggakan sebagai Menteri Hal Ehwal Ekonomi. Tiada apa-apa pencapaian yang membanggakan sepanjang 15 bulan beliau memegang jawatan itu.
Tak usah diambil kira sumbangannya ke arah memulihkan ekonomi negara, menyelesaikan masalah Felda pun tidak ternampak perkembangannya lagi sehingga ini.
Di sebalik itu, kekerapan kerajaan memberi tugas sebagai menteri pengiring kepada Azmin menambah-burukkan lagi imej di mata dunia.
Misalnya, melantik beliau sebagai menteri pengiring kepada Yang Dipertuan Agong dalam lawatan rasmi baginda ke Indonesia baru-baru ini, sedangkan video beliau turut dihantar ke negara tersebut untuk dianalisa oleh Lokman Adam, ia akhirnya telah menjadikan dirinya persendaan media ketika lawatan diraja itu.
Dalam hal ini, tindakan Tun Mahathir memilih Azmin sebagai menteri pengiring ketika isu dirinya sedang membahang, selain menunjukkan ketidakpekaan Perdana Menteri yang sudah berusia 94 tahun, turut dilihat sebagai pengakuan Tun Mahathir secara tidak langsung bahawa Azmin bukanlah menteri yang penting dalam hal ehwal ekonomi negara.
Susulan itu, selain ramai yang mengharapkan agar Azmin digugurkan supaya Tun Mahathir tidak terus memikul biawak hidup dalam mengurus kerajaan, ada juga yang sinis mencadangkan suatu portfolio baru diwujudkan khas untuknya jika Perdana Menteri berasa terlalu sayang kepada Timbalan Presiden PKR yang selalu tidak hadir mesyuarat itu.
Portfolio itu ialah Menteri Pengiring Negara dengan tugas utama mengiringi pemimpin luar yang datang melawat Malaysia serta mengikut ke mana saja Perdana Menteri pergi mengelilingi dunia.
(Shahbudindotcom 06/09/2019)

0

0

votes
Article Rating
Kongsikan artikel ini


KALAU PENYATUAN NASIONAL, KENAPA HANYA ADA LOGO PAS DAN UMNO?

Projek kerjasama UMNO dan Pas yang sebelum ini bertemakan penyatuan ummah dilaporkan akan ditukar kepada penyatuan nasional.
Menurut sumber, dengan penggunaan kalimah “ummah” ada pihak dalam parti terbabit bimbang ia disalahertikan kepada agenda khusus untuk orang Islam semata-mata.
“Penyatuan nasional mungkin menjadi tema baru bagi piagam kerjasama Umno dan PAS yang akan dimeterai pada 14 September nanti.
“Kedua-dua parti mahu agenda itu dilihat lebih inklusif dan tidak berfokus semata-mata kepada agenda untuk umat Melayu dan Islam,” kata satu sumber yang rapat dengan kedua-dua parti.
Pada 31 Ogos lalu, Timbalan Presiden UMNO, Mohamad Hasan memaklumkan pihaknya memutuskan untuk menukar tema penyatuan ummah yang digunakan secara meluas ketika ini kepada nama lain.
Menurut Mohamad, perkara itu diputuskan ekoran terdapat pertikaian berhubung tema tersebut, selain mahu menggambarkan penyertaan semua kaum dalam penyatuan tersebut.
Tetapi, apa yang musykilnya, jika tema penyatuan nasional mahu digunakan, mengapakah logo yang digunakan hanya menggunakan logo UMNO dan Pas saja?
Malah baju T yang dikatakan akan dipakai oleh mereka yang hadir pada 14 September nanti juga hanya menampakkan logo UMNO dan Pas?
Kenapa tidak dilibatkan sekali, misalnya logo MCA dan MIC jika tema penyatuan nasional mahu digunakan dan penyertaan semua kaum diperlukan?
Kalau hanya UMNO dan Pas yang ditonjolkan, di mana penyatuan nasionalnya?
Bukankah lebih baik guna saja tema penyatuan ummah sebagaimana rancangan asal?
Janganlah tipu-tipu, guna tema penyatuan nasional tapi hanya menonjolkan dua logo parti Melayu saja.
Lagi pun, bukankah juga UMNO dan Pas sekarang ini sedang giat berkempen memboikot barangan keluaran bukan Melayu?
Maka, terlanjur dengan itu, tidakkah sepatutnya diboikot sekali pengundi bukan Melayu untuk menghadapi PRU akan datang?
(Shahbudindotcom 07/09/2019)

0

0

votes
Article Rating
Kongsikan artikel ini


SEBELUM MAHU HAPUSKAN PENCEN PENJAWAT AWAM, HAPUSKAN PENCEN MENTERI LEBIH DULU

Kerajaan dilaporkan dalam perancangan untuk menghapuskan skim pencen dengan lantikan baru penjawat awam di masa akan datang hanya akan dilakukan secara kontrak.
Lantikan kontrak itu adalah bagi menggantikan skim tetap dan berpencen yang menjadi amalan selama ini.
Dilaporkan bahawa perubahan ini dapat menjimatkan wang kerajaan sebanyak RM5 bilion setahun di mana sekarang ini bayaran pencen yang ditanggung kerajaan mencecah RM28 bilion setahun.
Wajarkah cadangan Jabatan Perkhidmatan Awam ini?
Sedarkah kerajaan bahawa majoriti penjawat awam ialah orang Melayu dan Bumiputera?
Apakah kerajaan benar-benar sudah ketiadaan wang atau PH yang menjadi kerajaan sekarang tidak lagi memerlukan undi penjawat awam yang berjumlah kira-kira 1.6 juta orang ramainya?
Jika masih memerlukan undi mereka yang kita tahu ramai daripada mereka menjadi pengundi PH dalam pilihanraya umum lalu, kerajaan mesti menolak cadangan Jabatan Perkhidmatan Awam ini.
Cadangan ini langsung tidak praktikal dan hanya menunjukkan kelemahan PH yang baru 15 bulan menjadi kerajaan.
Ia secara langsung akan menyebabkan penjawat awam tidak lagi menyokong PH dan mereka akan beralih kembali mengundi BN dalam pilihanraya akan datang.
Lagi pula, jika mahu menjimatkan wang kerajaan, bukan skim pencen untuk penjawat awam yang perlu dihapuskan.
Sebaliknya, kerajaan sepatutnya terlebih dahulu menghapuskan skim pencen untuk menteri, timbalan menteri dan Ahli Parlimen yang selama ini layak menikmatinya jika mereka berkhidmat melebihi tempoh tiga tahun.
Sesungguhnya dengan hanya tiga tahun menjadi menteri, timbalan menteri atau Ahli Parlimen tetapi sudah layak menikmati pencen puluhan ribu setiap bulan selepas berusia 55 tahun, ini lagi merupakan suatu pembaziran yang nyata dalam perbelanjaan wang kerajaan.
Dalam tempoh tiga tahun berkhidmat, tidak memadai sumbangan mereka dalam khidmat kepada rakyat dan negara yang melayakkan untuk diberi pencen penuh dengan menggunakan dana kerajaan.
Seharusnya selepas berkhidmat sekurang-kurangnya dua penggal atau 10 tahun, barulah menteri, timbalan menteri dan Ahli Parlimen layak menikmati pencen yang sama seperti kakitangan awam yang biasanya perlu mencurah bakti kepada kerajaan melebihi 25 tahun sebelum bersara.
(Shahbudindotcom 07/09/2019)

2.5

2

votes
Article Rating
Kongsikan artikel ini


BANTAHAN PENGGABUNGAN UMT-UNISZA AKAN DIBAWA SEHINGGA KEPADA PM

Cadangan penggabungan Universiti Malaysia Terengganu (UMT) dan Universiti Sultan Zainal Abidin (UNISZA) oleh Kementerian Pendidikan dijangka akan terus mendapat bantahan.
Antara yang akan dilakukan ialah menghantar surat bantahan kepada Perdana Menteri, Tun Mahathir Mohamad agar membatalkan rancangan tersebut.
Difahamkan, ada pihak-pihak tertentu yang terkait secara langsung dengan UMT dan UNISZA akan mengemukakan surat bantahan tersebut.
Selain ditujukan kepada Perdana Menteri, salinan surat bantahan itu juga akan diberikan kepada beberapa pihak lain yang ada kaitan kedua-dua pusat pengajian itu.
Antara alasan yang difahamkan akan dikemukakan berhubung bantahan itu ialah dengan penggabungan kedua-duanya akan mengurangkan peluang pelajar Melayu untuk melaniutkan pelajaran ke institusi pengajian tinggi.
Tambahan lagi, memang menjadi kecenderungan bagi pelajar di Pantai Timur yang suka mencari pusat pengajian tinggi yang dekat dengan rumah keluarga mereka.
Dengan penggabungan yang akan menjadikan tempat belajar semakin berkurang, ditambah keengganan sebahagian pelajar berjauhan dengan keluarga, ia secara tidak langsung akan menyebabkan ramai yang akan terlepas peluang melanjutkan pelajaran ke peringkat yang lebih tinggi.
Selain itu, faktor perbezaan fokus pengajian juga dijadikan sandaran bantahan di mana UMT banyak mengkhusus kepada sains samudera, manakala UNISZA yang bidang pengajiannya bercampur-campur dilihat tidak praktikal jika kedua-duanya digabungkan.
Lebih dibimbangi jika penggabungan akan menyebabkan fokus pengajian yang menjadi teras UMT menjadi terpinggir akhirnya.
Sistem kedua-dua universiti juga adalah berbeza dan jika digabungkan, sistem mana yang akan menjadi pilihan?
Alasan penggabungan untuk memudahkan pengurusan dan menjimatkan kos juga dianggap terlalu minima untuk dijadikan hujah berbanding sumbangan serta peranan jika UMT dan UNISZA terus bergerak secara berasingan.
Yang dibimbangi, penggabungan hanya akan menyebabkan pembuangan ramai pekerja bawahan yang tergolong dalam kategori B40 dan ini akhirnya memperlihatkan keputusan kerajaan itu bukan untuk menolong rakyat, sebaliknya akan menjadikan mereka sebagai penganggur.
Dalam waktu yang sama, oleh kerana UNISZA mempunyai sejarah yang panjang dan unik dengan sebelumnya berasal dari Kolej Ugama Sultan Zainal Abidin, menggabungkannya dengan UMT akan menjadikan sejarahnya terpadam dengan sendirinya.
Ia juga pasti akan dijadikan isu politik oleh pembangkang dengan perbahasan hangat di DUN Terengganu serta Parlimen yang sudahnya seperti memberi bola tanggung kepada mereka untuk menghentam kerajaan yang semakin merudum sokongan rakyat ketika ini.
Penggabungan ini juga mendapat bantahan dan rasa kecewa daripada Majlis Perwakilan Pelajar UMT kerana mereka tidak dilibatkan langsung dalam perbincangan mengenainya.
“Kami agak hairan apabila sebab keputusan penggabungan ini ialah salah satunya dikatakan atas alasan penjimatan kos yang tinggi,” kata Exco MPP UMT, Mohammad Zulhafizuddin Zulkifli dan Mohamad Zulkarnain Mohd Dali.
“Adakah benar penggabungan UMT dan UNISZA merupakan satu-satunya jalan penyelesaian untuk menjimatkan kos yang dapat dicadangkan oleh Kementerian Pendidikan?” tanya mereka.
(Shahbudindotcom 08/09/2019)

0

0

votes
Article Rating
Kongsikan artikel ini


SEBELUM PENYATUAN UMMAH JADI ANCAMAN, PERALIHAN KUASA TIDAK BOLEH LAGI DILENGAHKAN

Kerjasama UMNO dan Pas dengan tema penyatuan ummah akan dimetrai secara rasmi pada 14 September ini di PWTC, Kuala Lumpur.
Sehingga ini masih belum pasti sama ada tema penyatuan ummah akan dikekalkan atau ditukar kepada penyatuan nasional yang dikatakan bertujuan menampakkan ia lebih inklusif.
Tetapi, apa pun temanya, kerjasama dua parti Melayu terbesar itu dijangka akan memberi saingan yang hebat kepada PH dalam PRU akan datang.
Bahkan, dalam waktu yang sama akan memberi ancaman terutama kepada Bersatu dan Amanah yang juga merupakan parti Melayu,
Oleh itu, PH tidak harus memandang ringan berkenaan kerjasama ini, terutama jika selepas perhimpunan pada 14 September nanti, UMNO dan Pas terus mengadakan siri himpunan secara berterusan untuk membangkitkan semangat rakyat sebagaimana Himpunan Bersih sebelum ini.
Jika Himpunan Bersih berjaya menumbangkan BN, tidak mustahil himpunan penyatuan ummah yang digerakkan secara berterusan serta sistematik juga mampu menumbangkan PH.
Maka, apa perancangan PH untuk membendungnya?
Apakah mereka harus berdiam diri saja menyaksikan himpunan demi himpunan dianjurkan UMNO dan Pas sehingga menjelang PRU yang bakal diadakan tahun 2023 akan datang?
Bagaimana untuk mendepani kebangkitan rakyat yang mungkin berlaku itu?
Sebenarnya ada dua perkara utama yang tidak boleh diabaikan oleh PH kalau mahu melawan kerjasama penyatuan ummah yang digerakkan UMNO dan Pas itu.
Pertama, PH mesti mulai sekarang berusaha dengan lebih keras menunaikan janji-janji manifesto PRU14 yang lalu.
Janji yang ditunggu-tunggu seperti menghapuskan tol, berkaitan PTPTN dan Felda khususunya tidak boleh ditangguh-tangguh lagi untuk dilaksanakan.
Sebagaimana PH berani berjanji tentang perkara-perkara tersebut ketika mahu mendapatkan undi, mereka juga mesti berani menunaikannya setelah kuasa ada dalam tangan sekarang.
Jika tidak, terlalu sukar untuk PH mampu memenangi PRU15 akan datang.
Kedua, Tun Mahathir Mohamad juga kini tidak ada pilihan selain mesti menunaikan janji peralihan kuasa kepada Anwar Ibrahim dalam tempoh dua tahun sebagaimana yang telah dijanjikan.
Melengah-lengahkan janji penyerahan jawatan hanya akan menghakiskan lagi kepercayaan rakyat kepada PH di mana himpunan penyatuan ummah dijangka akan terus mendapat sambutan hangat berdasarkan janji yang tidak ditepati itu.
Selagi Tun Mahathir masih bersikap kabur dengan janji penyerahan jawatan kepada Anwar, selagi itu wujud tanggapan buruk bahawa jika janji kepada seorang individu pun mudah dimungkiri, apalagi janji kepada 32 juta rakyat Malaysia.
Tambahan lagi, setelah 15 bulan menjadi Perdana Menteri, ketidak-upayaan beliau memulihkan negara nampaknya semakin ketara, selain hal-hal berkaitan perniagaan anak-anaknya turut timbul semula kebelakangan ini.
Ini tentunya akan menjadikan suatu alasan yang mudah untuk himpunan penyatuan ummah terus mendapat sambutan sehinggalah isu peralihan kuasa itu dapat diselesaikan.
Sebaliknya, jika berlaku perubahan kepimpinan dengan Anwar menjadi Perdana Menteri baru menjelang Mei 2020 akan datang atau sebelum tarikh itu, nafas baru dalam negara dipercayai dapat dijelmakannya dengan segera.
Biasanya, dengan berlakunya peralihan kuasa, Perdana Menteri baru turut muncul dengan idea, program serta pendekatan baru yang segar yang lebih mampu menambat hati rakyat.
Apatah lagi, Anwar adalah merupakan pencetus kebangkitan reformasi sejak 1998 sehinggalah BN akhirnya berjaya ditumbangkan pada 2018, dalam kepalanya tentu sarat dengan idea-idea segar untuk kebaikan masa depan negara.
Dengan itu, suhu himpunan penyatuan ummah lebih mudah dapat disejukkan dan seterusnya memberi lebih harapan untuk PH mengekalkan kuasanya dalam PRU15 itu.
(Shahbudindotcom 09/09/2019)

0

0

votes
Article Rating
Kongsikan artikel ini


SIAPA CALON PM, TPM PENYATUAN UMMAH?

Tujuan sebenar kerjasama UMNO dan Pas adalah untuk menumbangkan PH dan seterusnya menjadi kerajaan selepas PRU akan datang bukanlah sesuatu yang rahsia.
Jika diteliti, sudah ramai pemimpin kedua-dua parti yang berkata dengan maksud sedemikian.
Misalnya, Mohd Kharuddin Aman Razali, Ahli Parlimen Kuala Nerus pernah berkata, kerjasama UMNO dan Pas mampu memenangi sekurang-kurangnya 125 kerusi Parlimen pada PRU15 akan darang.
Malah, kata beliau, jika diambil kira beberapa kerusi lain yang mempunyai margin kurang 1000 undi, jumlah kemenangan boleh meningkat sehingga 138 kerusi.
“Atas asas itulah kerjasama ini menguntungkan kedua-dua parti,” ujar beliau yang juga Timbalan Pengarah, Institut Penyelidikan dan Strategi Pas.
Setiausaha Agung UMNO, Annuar Musa pula berkata, kerjasama yang akan dimetrai melalui piagam yang akan ditandatangani pada 14 September ini adalah bertujuan membina sesuatu yang kental dan tulen untuk masa depan Malaysia.
“Sebagai dua buah parti yang telah melalui pasang surut dan suka duka politik tanah air, UMNO dan PAS akan bergabung tenaga secara jujur lagi luhur untuk membawa penyelesaian kepada aspirasi rakyat yang selama ini hampa dan mengecewakan,” ujar beliau.
Dengan kata lain, selain ingin menumbangkan PH, kerjasama UMNO dan Pas juga seolah-olah mahu menyajikan masa depan yang lebih cerah untuk rakyat dan negara selepas PRU akan datang.
Untuk itu, siapakah calon Perdana Menteri penyatuan ummah yang dirasakan mampu menjelmakan masa depan yang cemerlang untuk negara itu?
Adakah Zahid Hamidi, Presiden UMNO yang kini berdepan 87 pertuduhan mahkamah berkaitan kes salah guna kuasa, pecah amanah dan penggubahan wang haram akan dinamakan sebagai calon Perdana Menteri?
Adakah Najib Razak, Pengerusi Lembaga Penasihat BN yang kini sedang berdepan kira-kira 50 pertuduhan mahkamah berkaitan skandal 1MDB dan yang menjadi penyebab BN tumbang pada PRU14 lalu, sekali lagi bakal dinamakan sebagai calon Perdana Menteri?
Ataukah Timbalan Presiden UMNO, Mohamad Hassan sebenarnya merupakan calon Perdana Menteri pilihan penyatuan ummah?
Mungkinkah Tengku Razaleigh Hamzah, Pengerusi Jemaah Penasihat UMNO akan dinamakan sebagai calon Perdana Menteri, terutama jika Zahid Hamidi dan Najib didapati bersalah sebelum PRU15 dan terpaksa mendekap di penjara?
Siapa pula calon Timbalan Perdana Menteri penyatuan ummah?
Adakah Hadi Awang?
Atau Tuan Ibrahim Tuan Man?
Bolehkah UMNO dan Pas segera menamakan calon Perdana Menteri dan Timbalan Perdana Menteri pilihan mereka agar mudah rakyat membuat perbandingan serta pertimbangan?
(Shahbudindotcom 10/09/2019)

0

0

votes
Article Rating
Kongsikan artikel ini


UMNO HASUT ISU PERKAUMAN, NAJIB SERAH SEMUA KEPADA JHO LOW

Kebelakangan ini UMNO semakin galak meniupkan api perkauman. UMNO dan PAS sangat yakin mereka boleh merampas tampuk pemerintahan negara dengan helah membuatkan orang Melayu membenci kaum lain terutamanya Cina.
UMNO tidak perlu menjawab mengenai kerosakan berpuluh tahun yang mereka tinggalkan. PAS tidak perlu menjawab 60 tahun mereka menuduh UMNO tidak Islam, malah satu ketika menuduh UMNO kafir.
Kafir pun kafirlah, asalkan dapat menang mudah. Itu fikir PAS.
UMNO pun tidak kisah mengangkat ego PAS untuk sementara waktu, asalkan dapat menang mudah.
UMNO dan PAS tahu mengapi-apikan sentimen perkauman itu cara yang lebih mudah dari menjadi pembangkang yang berwibawa.
Pembangkang berwibawa menolak rasuah dan menjadi polis mengawasi kerajaan. UMNO dan PAS campak wibawa dengan menjunjung Najib walaupun satu dunia tahu perihal wang rakyat yang dirompak melalui 1MDB.
Pembangkang berwibawa memerah otak mencadangkan kaedah dan dasar yang lebih baik dari yang dilaksanakan kerajaan untuk membela rakyat. UMNO dan PAS bukan peduli pun pasal kaedah membela rakyat, hingga sekarang tidak ada satu cadangan bernas pun yang keluar dari kepala pimpinan UMNO dan PAS selain isu perkauman.
UMNO dan PAS menjaja yang Cina sudah berkuasa di negara ini.
Najib pun turut sama mahu menjadi juragan. Dia yakin pengikutnya di media sosial ramai dan setiap yang dicampaknya akan dijilat hidup-hidup oleh pengikutnya.
Najib akan terus galak mencampak bahan baru untuk menutup malu besar yang didedahkan di mahkamah setiap hari.
Najib sedang dibicarakan atas tuduhan menyeleweng wang rakyat. Bukan seringgit dua, beribu-ribu juta jumlahnya. Cukup untuk bagi biasiswa kepada ratusan ribu keluarga.
Selain dari bukti-bukti wang masuk ke akaun Najib, perbicaraan di mahkamah juga membuktikan perkara-perkara berikut:
1) Najib dan Jho Low ibarat merpati sejoli, sangat rapat dan sangat memahami. Malah Najib lebih mempercayai Jho Low dalam bab-bab menghilangkan wang rakyat berbanding pegawai-pegawai tinggi Melayu yang lain dalam pejabatnya
2) Percayanya Najib kepada Jho Low ini, sehinggakan apabila 1MDB sudah menjadi isu dan wang hilang sudah diketahui orang ramai, Jho Low juga yang dipercayai untuk menyediakan jawapan-jawapan Pejabat Perdana Menteri mengenai 1MDB.
UMNO dan PAS yang kat bawah ini kecoh mengenai Cina ambil alih Malaysia.
Najib tersenyum lebar.
Dia lagi cepat, dah lama dia serahkan semuanya pasal 1MDB (dari wang rakyat) kepada Jho Low.
Najib tergelak besar.
Bila dia kata dia tak kenal Jho Low dalam tahun 2015 dulu, orang UMNO semua percaya. Pimpinan PAS jadi pak sanggup tolong beri cop “halal” kepada bersihnya pentadbiran Najib.
Kini Najib tergelak lebih besar.
Bila dia api-apikan soal perkauman, dia yakin orang UMNO dan PAS akan percaya lagi.
Apa tidaknya, selama ini dia kata Jho Low itu anak Melayu, mati-matian orang UMNO dan PAS yakin yang Jho Low itu anak Melayu.
Semasa wang rakyat hilang beribu juta di bawah pentadbiran Najib, orang Melayu UMNO dan PAS tidak peduli sedikit pun kerana ia satu kesilapan kecil seorang anak Melayu bernama Jho Low yang cukup dipercayai Najib.
Rafizi Ramli
Naib Presiden PKR
10 September 2019
.

0

0

votes
Article Rating
Kongsikan artikel ini


BUKAN SAJA JOHOR, LAIN2 PH NEGERI PUN SAMA JUGA

Rasanya masalah ini bukan berlaku di Johor saja, tetapi di negeri-negeri lain pun sama juga keadaannya.
Baik di negeri di mana PH menjadi kerajaan mahu pun mereka sebagai pembangkang, keadaannya sama saja.
Tidak seperti sebelum PRU14 lalu, di mana PH negeri-negeri nampak aktif dengan selalu bermesyuarat dan beberapa negeri turut mengadakan konvensyen masing-masing, keadaan itu nampaknya tidak berlaku lagi sekarang ini.
Apa sudah jadi?
Kenapa parti PKR, DAP, Amanah dan Bersatu di negeri-negeri seolah-olah tidak nampak lagi kesepakatannya dan seperti membawa haluan masing-masing?
Masihkah PH negeri-negeri kerap bermesyuarat dan bila kali terakhir ia diadakan?
Selepas PRU14, kenapa tidak ada PH mahu mengadakan konvensyen lagi?
Sibuk dengan tugas masing-masing dalam kerajaan?
Yang lebih malang, PH di peringkat Pusat pun sama saja keadaannya.
Walaupun Majlis Presiden PH yang dipengerusikan oleh Tun Mahathir Mohamad tetap mengadakan mesyuarat secara bulanan, tetapi kali terakhir PH mengadakan konvensyen peringkat kebangsaan ialah pada 6 Januari 2018 yang lalu.
Kenapa selepas menang PRU14 dengan kejayaan menumbangkan BN dan kini menjadi kerajaan, PH tidak lagi mengadakan konvensyennya?
Apakah PH sudah rasa cukup kuat dengan kedudukan sebagai kerajaan sekarang atau mereka tidak mahu menang lagi dalam PRU15 akan datang nanti?
(Shahbudindotcom 11/09/2019)

0

0

votes
Article Rating
Kongsikan artikel ini


“REFORMASI OMONG KOSONG, ANAK PM JUAL SAHAM KAUT UNTUNG”

1. Kerajaan baru menjanjikan reformasi dan perubahan khususnya dalam tatacara pentadbiran dalam menangani rasuah,salahguna kuasa yang menjadi budaya kerajaan lalu.
2. Saban kali PM menggariskan dan menekankan langkah2 yang akan diambil kerajaan baru dalam menangani rasuah dan salahguna kuasa ini.Terbaru dalam ucapan sembah takzim PM di majlis keputeraan DYMM Agong beberapa hari lalu.
3. Saya dan rakan2 beberapa kali menyatakan sokongan kepada usaha dan komitmen PM dalam mempastikan kerajaan baru bebas rasuah dan salahguna kuasa.
4. Namun apabila dilaporkan baru2 ini MB Kedah menjual sebahagian saham milik beliau didalam sebuah syarikat tersenarai awam dan mengaut keuntungan, timbul persoalan samada kerajaan baru ini benar2 serius melakukan perubahan atau hanya retorik kosong.
5. Bagaimana sebuah kerajaan baru pro reform membenarkan dan membiarkan seorang MB terus memiliki saham dalam sebuah syarikat?
6. Anggota pentadbiran seharusnya melupuskan semua pemilikan saham dalam syarikat2 sebaik mengangkat sumpah jawatan.Apa yang berlaku MB ini terus memilikinya dan melupuskan sebahagian daripadanya untuk meraih keuntungan.Ianya tindakan tidak beretika dan samasekali tidak memperlihatkan ciri2 sebuah pentadbiran pro reform.
7. Lebih tidak beretika apabila penjualan dibuat setelah wujud kenaikan harga saham syarikat miliknya gara2 spekulasi manfaat mendatang hasil pengumuman sebuah kementerian dan agensi kerajaan pelan nasional yang membabitkan puluhan billion ringgit.
8. Dan sehingga hari ini tiada penjelasan dilakukan apalagi pembetulan yang sepatutnya dilakukan bagi mencerminkan kerajaan hari ini bukan seperti kerajaan lalu yang tiada etika dan moral dalam pembolotan harta kekayaan negara termasuk yang membabitkan keluarga PM.
9. Maka tiada beza kerajaan hari ini dengan kerajaan lalu.Yang berbeza hanya dari sudut ucapan dan retorik.Dari sudut praktis sama sahaja sikapnya yang tidak mempedulikan soal moral dan etika dalam urusan pengagihan kekayaan negara.
10. Semakin jelas kerajaan baru ini terus menjadikan yang kaya terus kaya dan yang miskin terus papa kedana.Tradisi bobrok lalu yang terus dipertahan sehingga hari ini.
11. Dalam suasana ekonomi suram,rakyat semakin terhimpit dengan kepayahan, syarikat semakin banyak gulung tikar kita diperlihatkan pembesar menjual sahamnya dan meraih jutaan ringgit dalam beberapa hari sahaja.Inikah ciri kerajaan baru?Kerajaan perubahan dan reform?Atau lebih tepat ciri sebuah kerajaan tiada moral dan etika, sebuah kerajaan yang terus melindungi sipembesar dan sikaya terus kaya raya.
12. Kalau tidak serius mahu lakukan perubahan,saya sarankan lebih baik berhenti melaungkan agenda reform dan perubahan.Berhenti dari terus menipu rakyat yang dahagakan perubahan dengan retorik kosong.
13. Atau berhenti sahaja dari memegang kuasa atas nama perubahan dan reformasi.Berundur secara terhormat dan serahkan kepada mereka yang benar2 jujur mahu lakukan perubahan dan reformasi bagi negara ini.
Mohamad Ezam Mohd Nor
Ahli Dewan Negara (2010-14)
11 Sept 2019/ 11 Muharam 1441H.

0

0

votes
Article Rating
Kongsikan artikel ini


EHH…EHH…INI BUKAN MACAM NAK JUAL NEGARA KEPADA CHINA JUGA KE?

Aduhh….Zuraidah Kamaruddin ini menteri mana sebenarnya?
Menteri untuk rakyat Malaysia atau menteri untuk rakyat negara China dan Hong Kong?
Jika beliau menteri untuk rakyat Malaysia, kenapa beria-ia sangat nak menjual rumah kepada warga China dan Hong Kong?
Rumah untuk rakyat Malaysia sendiri bagaimana?
Pernahkah beliau bersungguh-sungguh seperti ini dalam memastikan rakyat Malaysia sendiri memiliki rumah yang selesa?
Selain itu, kenapa bersungguh-sungguh sangat beliau mahu menjual rumah di negara ini kepada warga China dan Hong Kong?
Apa jadi kepada negara ini jika semakin ramai warga China dan Hong Kong dibenarkan memiliki terlalu banyak rumah mereka sendiri?
Ia bukan macam mahu menjual negara ini kepada China dan Hong Kong juga ke?
Agaknya Zuraidah ini lupa bagaimana PH sebelum PRU14 lalu telah menjadikan isu kononnya BN mahu menjual negara ini kepada China sebagai bahan kempen mereka.
Kenapa sekarang beliau pula mahu melakukan perkara yang sama seperti BN dahulu?
Nak sepenggal saja ke jadi kerajaan?
(Shahbudindotcom 12/09/2019)

0

0

votes
Article Rating
Kongsikan artikel ini


SETELAH BENDERA BULAN BERKIBAR DI PWTC, KENAPA TIDAK DIKIBARKAN SAMA BENDERA UMNO DI IBU PEJABAT PAS?

Pas nampaknya begitu gembira apabila bendera parti mereka akhirnya berkibar di PWTC, tempat di mana terletaknya ibu pejabat UMNO.
Setelah bertahun-tahun menjalin kerjasama, sebelum ini secara sembunyi-sembunyi dan dalam gelap sebagai kuasa ketiga untuk memecahkan undi serta untuk memberi kelebihan kepada BN, tetapi kini hubungan mereka akan diikat dalam piagam yang akan menjadikan “ikatan perkahwinan” secara rasmi, keterujaan Pas melihat bendera mereka dikibarkan di ibu pejabat UMNO tidak dapat lagi disembunyikan.
Bagi Pas, berkibarnya lambang bulan di ibu pejabat UMNO bersebelahan dengan Sang Saka Bangsa adalah detik bersejarah dan sukar digambarkan dengan kata-kata.
Iyalah…berpuluh tahun bermusuh dengan sehingga Pas melabel UMNO sebagai parti kafir yang menyebabkan berlakunya sembahyang dua imam, memulaukan kenduri dan ada pasangan yang terpaksa bernikah dua kali, manakala UMNO pula melihat Pas sebagai parti sesat, bekerjasamanya kedua-dua parti itu memang tidak pernah terbayangkan oleh sesiapa.
Rasa bangga Pas dengan berkibarnya bendera berlambang bukan di PWTC itu bagaimanapun, tentu saja bersekali kerana UMNO masih belum berjaya mengibarkan benderanya, sama di Pusat Tarbiyah Pas di Taman Melewar atau di ibu pejabat Pas di Jalan Raja Laut.
Ini bermakna, bagi Pas, seolah-olah hanya mereka yang berjaya memasuki kubu UMNO, tetapi UMNO masih belum berjaya masuk ke kubu Pas.
Secara tidak langsung memberi erti UMNO hanya boleh berbangga dengan kerjasama bersama Pas ini jika setelah bendera keris mereka berjaya dikibarkan di Pusat Tarbiyah Taman Melewar atau di Ibu Pas di Jalan Raja Laut.
Dalam hal ini, kenapakah, sempena Himpunan Penyatuan Ummah dan majlis menandatangani piagam kerjasama yang akan berlaku pada 14 September ini, Pas masih tidak terbuka hati untuk meletakkan bendera UMNO di Ibu Pejabat parti atau di Pusat Tarbiyahnya?
Apakah Pas masih ada perasaan “geli” untuk meletakkan bendera UMNO di tempat mereka?
Bukankah, jika benar-benar sudah seia sekata dan ikhlas untuk bekerjasama, Pas dan UMNO sepatutnya saling meletakkan bendera kedua-dua parti di kubu masing-masing?
Jadi, dengan hanya UMNO membenarkan Pas meletakkan bendera parti itu di bangunannya, sementara Pas tidak pula ada usaha mahu mengibarkan bendera UMNO di bangunan miliknya, apa makna rasa bangga Pas itu sebenarnya?
Ikhlaskah juga luahan rass bangga yang dilafazkan oleh Pas tentang berkibarnya bendera bulan di PWTC itu?
(Shahbudindotcom 12/09/2019)

0

0

votes
Article Rating
Kongsikan artikel ini


NAK JOIN BERSATU KE MIN?

Mesyuarat PKR tak pernah hadir. Program PKR tak pernah hadir. Retreat PKR di Port Dickson pun tak hadir.
Konon sibuk dengan tugas-tugas di Kementerian Hal Ehwal Ekonomi.
Azmin…Azmin…jawatan Timbalan Presiden PKR tapi macam dah lupa dengan tanggungjawab kepada parti sendiri.
Tapi peliknya program Bersatu ada masa pula untuk hadir?
Kenapa?
Nak bodek Tun Mahathir Mohamad supaya tiada tindakan dalam kes video Haziq ke?
Atau ini tanda-tanda nak masuk Bersatu?
Ohh…lagi pun Bersatu akan mengadakan pemilihan pucuk pimpinan pada awal tahun depan.
Presiden Bersatu, Muhyiddin Yassin pun dengarnya masih lagi tak berapa sihat sepenuhnya sekarang ini.
Kalau begitu, bolehlah jadi Presiden Bersatu pula selepas ini?
(Shahbudindotcom 13/09/2019)

0

0

votes
Article Rating
Kongsikan artikel ini


KENAPA PAS MASIH ‘JUAL’ NAMA NIK AZIZ, MENGAPA TIDAK GUNA NAMA HADI AWANG SAJA?

Pas nampaknya masih tidak ada keyakinan bahawa tindakannya menjalin kerjasama dengan UMNO benar-benar mendapat sokongan ahli akar umbinya.
Sebab itu Pas tidak ada pilihan selain terpaksa menggunakan nama Nik Aziz Nik Mat untuk menghalalkan tindakannya itu.
Pas sedar nama Nik Aziz bukan saja masih kuat dalam pemikiran sebahagian besar ahli-ahlinya, maka nama beliau terus digunakan untuk kepentingan politik semasanya biar pun mereka tahu bekas Musyidul Am itu begitu kuat menentang sebarang bentuk kerjasama atau persefahaman dengan UMNO semasa hayatnya.
Disebabkan pendirian teguhnya itulah beliau kekal disanjung dan dihormati sehingga ke akhirnya hayatnya oleh ahli-ahli Pas.
Suatu ketika, sewaktu masih hidup apabila ditanya tentang bekerjasama dengan UMNO, Nik Aziz pernah berkata, beliau akan meludah jika ada orang yang memberi cadangan sedemikian kepadanya.
Sejak itu, tidak ada sesiapa lagi dalam Pas yang berani bercakap atau memberi cadangan untuk berbaik-baik dengan UMNO.
Tetapi kini, pastinya kerana Pas perlu meyakinkan ahli-ahli bawahannya, nama Nik Aziz terpaksa dipergunakan, biar pun ia ternyata amat bertentangan dengan pendirian semasa hidupnya.
Hendak menggunakan nama Nik Abduh sebagai anak Nik Aziz untuk tujuan itu takut ianya tidak laku dan dibimbangi menjadi bahan ejekan ramai, nampaknya terpaksalah Tuan Ibrahim Tuan Man selaku anak saudara arwah dijadikan sandaran baru.
Kesian….
Tindakan Tuan Ibrahim “menjual” nama Nik Aziz dengan sesuatu yang bertentangan dengan pendirian semasa hidupnya jelas adalah tindakan tidak beretika dan paling tidak bermaruah sekali.
Hakikatnya, meskipun sebagai anak saudara, Nik Aziz yang sudah meninggal dunia sudah tidak mampu lagi mempertahan diri atau menjelaskan tentang sesuatu berkenaan dirinya.
Kenapa nama baik Nik Aziz cuba dijual murah dan dirosakkan dengan kuasa dunia yang begitu murah?
Bukankah lebih wajar nama Nik Aziz diperkatakan dengan sesuatu yang selari dengan pendirian sewaktu hidupnya?
Dalam hal, mengapa tidak “dijual” saja nama Hadi Awang selaku Presiden Pas yang masih hidup untuk mewajarkan tindakan parti itu bekerjasama dengan UMNO sekarang?
Mengapa mesti nama Nik Aziz yang sudah meninggal dunia terus dipergunakan?
Adakah nama Hadi Awang tidak cukup kuat dan ilmu agamanya tidak cukup tinggi berbanding Nik Aziz?
Soalnya, benarkah jika Nik Aziz masih hidup, beliau akan menyokong usaha bekerjasama dengan UMNO ini?
Atau mungkinkah Tuan Ibrahim adalah orang pertama akan kena ludah dengan Nik Aziz?
(Shahbudindotcom 14/09/2019)

0

0

votes
Article Rating
Kongsikan artikel ini


SELEPAS TUAN IBRAHIM, HADI AWANG DAN ZAHID HAMIDI PUN ‘JUAL’ NAMA ORANG SUDAH MENINGGAL DUNIA JUGA

Tidak cukup dengan Tuan Ibrahim Tuan Man yang “menjual” nama orang yang sudah meninggal dunia untuk mewajarkan kerjasama UMNO dan Pas, perkara yang sama rupa-rupanya berterusan lagi.
Tuan Ibrahim semalam berkata, kerjasama UMNO dan Pas adalah selaras dengan kehendak bekas Mursyidul Am Pas, Tok Guru Nik Aziz Nik Mat.
Entah di mana ia dikatakan selaras dengan kehendak Nik Aziz sukar pula untuk difahami kerana bekas Menteri Besar Kelantan itu diketahui memang kuat menentang sebarang usaha ke arah itu sepanjang hidupnya.
Malah beliau dilaporkan pernah berkata akan meludah muka orang yang berani membuat cadangan itu kepadanya.
Hari ini, yang lebih memeranjatkan, kedua-dua Presiden UMNO dan Pas iaitu Zahid Hamidi dan Hadi Awang tanpa segan-segan turut melakukan perkara yang sama.
Sama seperti Tuan Ibrahim, Hadi Awang juga “menjual” nama Tok Guru Nik Aziz untuk menghalalkan kerjasama ini.
Kata beliau, perkara kerjasama ini pernah dibincangkan dalam Majlis Syura Pas ketika Tok Guru Nik Aziz masih hidup lagi.
Ya, mungkin pernah dibincangkan, tapi apakah benar Tok Guru Nik Aziz bersetuju dengannya?
Soalnya, oleh kerana Tok Guru NIk Aziz sudah tiada, siapakah yang boleh mengesahkan perkara itu?
Kenapa hanya hari ini perkara itu dibangkitkan?
Kenapa semasa Tok Guru Nik Aziz masih hidup, ia tidak pernah diperkatakan?
Berbeza dengan Tuan Ibrahim dan Hadi Awang yang “menjual” nama Tok Guru Nik Aziz, Zahid Hamidi sebaliknya “menjual” nama Haron Din pula.
Kononnya, kata Zahid, Haron Din pernah berkata suatu ketika dahulu bahawa beliau mahu melihat kerjasama UMNO dan Pas ini menjadi kenyataan.
Sekali lagi, oleh kerana Haron Din sudah meninggal dunia, siapakah yang boleh mengesahkan kata-kata Zahid Hamidi itu?
Yang menjadi kemusykilan di sini, kenapa semua orang nampaknya begitu ghairah mahu “menjual” dan memperguna nama orang yang sudah meninggal dunia untuk perkara semasa serta untuk kepentingan mereka?
Apakah nama orang yang masih hidup, termasuk nama Zahid Hamidi, Hadi Awang dan Tuan Ibrahim sudah tidak laku untuk “dijual” bagi meyakinkan penyokong kedua-dua parti tentang kerjasama ini?
(Shahbudindotcom 14/09/2019)

0

0

votes
Article Rating
Kongsikan artikel ini


PENYATUAN UMMAH UMNO DAN PAS BELUM TENTU MAMPU TUMBANGKAN PH

Nampaknya suka benar UMNO dan Pas dengan penggabungan kedua-dua parti yang dijalin secara rasmi melalui Piagam Muafakat Nasional.
Dengan ditandatangani oleh Presiden UMNO, Ahmad Zahid Hamidi dan Presiden Pas, Hadi Awang, maka dengan ini sahlah sudah hubungan nikah dan kahwin kedua-dua parti itu.
Suka dan gembiranya UMNO dan Pas dengan kerjasama itu bukan setakat ada yang menitiskan airmata, bahkan sehingga merasakan kemenangan sudah pasti dalam genggaman pada PRU15 akan datang nanti.
Dalam beberapa kenyataan pemimpin kedua-dua parti jelas mereka sangat yakin dapat menumbangkan PH dan seterusnya menjadi kerajaan selepas ini.
Ahli Parlimen Kuala Nerus, Khairuddin Aman Razali tidak berselindung menegaskan mereka mampu memenangi sekurang-kurangnya 125 kerusi Parlimen melalui kerjasama kedua-dua parti.
Timbalan Presiden UMNO, Mohamad Hasan berkata, kerjasama UMNO dan Pas mampu menawan lima negeri iaitu Johor, Melaka, Negeri Sembilan, Perak dan Kedah, selain berupaya mengekalkan penguasaan di Kelantan, Terengganu, Pahang dan Perlis.
Ketua Wanita UMNO, Noraini Ahmad dengan gembira memberitahu, kerjasama kedua-dua parti Melayu itu secara jelas membuktikan PH hanya akan jadi kerajaan sepenggal saja.
Coretan-coretan di media sosial oleh penyokong UMNO dan Pas juga menggambarkan betapa yakinnya mereka dapat mengambil alih kuasa dan menumbangkan PH pada PRU15 nanti.
Benarkah begitu?
Secara kasarnya, walaupun kerjasama UMNO dan Pas dilihat bakal memberi ancaman serta gugatan kepada PH, hakikatnya ia belum tentu menjamin kemenangan dalam PRU akan datang.
Sebelum UMNO dan Pas bermimpi lebih jauh untuk menggapai kuasa dan berangan-angan bahawa Putrajaya dalam genggaman, renungkan perkara-perkara berikut ini terlebih dahulu.
Pertama, PH baru memerintah negara selama setahun empat bulan sejak menang PRU14 pada Mei 2018 dan mereka ada masa kira-kira tiga tahun lapan bulan lagi sebelum PRU15 yang sepatutnya diadakan pada tahun 2023.
Dalam tempoh tiga tahun lapan bulan lagi itu bermacam-macam perkara boleh dilakukan oleh PH untuk menarik kembali sokongan rakyat yang merosot berikutan banyak janji tidak ditunaikan, perangai menteri-menteri yang menyedihkan serta keadaan negara yang tidak banyak berubah.
Terutama jika janji-janji manifesto berkaitan pemansuhan tol, pinjaman PTPTN dan menghapuskan hutang tidak wajar peneroka Felda dapat dilaksanakan dan beberapa menteri yang ada masalah moral serta lebih mengutamakan China serta Hong Kong berbanding rakyat sendiri turut diketepikan, sokongan rakyat pasti dapat dikembalikan.
Kalau rakyat gembira dan puas hati dengan kerajaan serta janji-janji ditunaikan, malah PH sudah pasti tiada skandal seperti 1MDB, menukar kerajaan kepada UMNO dan Pas tentu bukan lagi pilihan bagi pengundi.
Kedua, berbeza dengan PH yang mempunyai agenda untuk memerangi rasuah, membanteras penyelewengan dan memulihkan negara, kerjasama UMNO dan Pas sebaliknya hanya bersandarkan mainan sentimen kaum dan agama semata-mata untuk mendapatkan sokongan rakyat.
Mampukah isu kaum dan agama menambat hati rakyat atau ia akan menjauhkan lagi pengundi, khususnya bukan Melayu daripada Pas dan UMNO?
Gabungan kerjasama UMNO dan Pas pasti tidak berani menawarkan agenda memerangi rasuah dalam perjuangan mereka, sedangkan ianya merupakan isu yang dekat dengan hati rakyat yang cintakan negara ini.
Dengan Zahid Hamidi selaku Presiden UMNO, Najib Razak selaku Pengerusi Lembaga Penasihat BN dan Tengku Adnan Tengku Mansor sebagai Setiausaha Agung BN sedang berdepan pertuduhan rasuah, pecah amanah dan penggubahan wang haram, UMNO dan Pas dijangka akan mengenepikan agenda memerangani rasuah dalam tawaran mereka kepada rakyat dalam PRU akan datang.
Kalau pun dijadikan tawaran, sudah tentu ia akan menjadi bahan ketawa rakyat kerana bagaimana orang yang sedang berdepan kes rasuah mahu berjuang memerangi rasuah.
Sebahagian rakyat juga mungkin melihat agenda kerjasama UMNO dan Pas ini tidak lebih hanya mahu membebaskan semua yang kena tuduh itu melalui kerajaan yang berpindah tangan.
Ketiga, siapa calon Perdana Menteri dalam gabungan UMNO dan Pas ini?
Adakah Zahid Hamidi? Adakah Najib Razak? Ataukah Hadi Awang?
Siapa yang bakal dinamakan sebagai calon Perdana Menteri akan menentukan sama ada rakyat akan memberi sokongan atau sebaliknya.
Yang pasti, jika Zahid Hamidi dan Najib dijadikan calon Perdana Menteri, rakyat tidaklah begitu bodoh untuk memilih pemimpin yang sudah ditumbangkan dan kini berdepan puluhan kes di mahkamah untuk menerajui semula negara ini.
Kalau Hadi Awang pula jadi pilihan, memang beliau tidak ada beban kes mahkamah atau cacat cela pertuduhan rasuah, tetapi adakah UMNO sedia memberikan jawatan Perdana Menteri kepada Presiden Pas itu.
Keempat, menjelang Mei 2020 atau lewat sedikit daripada itu, dijangka peralihan kuasa daripada Tun Mahathir Mohamad kepada Anwar Ibrahim akan berlaku sebagaimana yang telah dijanjikan.
Apabila Anwar menerajui negara, selain mungkin banyak idea-idea baru diperkenalkan, dasar mengenai Melayu, Bumiputera dan Islam dalam negara juga tidak mustahil berjaya ditambah-baik yang akhirnya akan menyebabkan kerjasama UMNO dan Pas tidak lagi menarik untuk menambat hati rakyat.
Gandingan UMNO dan Pas untuk menumbangkan PH lebih cerah jika janji peralihan kuasa tidak ditunaikan dan Anwar dikhianati oleh Tun Mahathir.
Kelima, UMNO akan mengadakan pemilihan parti pada tahun 2021 akan datang ini. Jika Zahid Hamidi disabitkan bersalah oleh mahkamah dan tidak boleh lagi mempertahankan jawatannya ketika itu, tidak ada jaminan kepimpinan UMNO yang baru akan meneruskan kerjasama dengan Pas ini.
Berbeza dengan Pas yang hampir pasti Hadi Awang dan Tuan Ibrahim Tuan Man akan terus kekal menerajui parti itu, gelombang pemilihan UMNO sebaliknya sukar dijangka sejak mereka sudah ketiadaan kuasa ini.
Kalau Mohamad Hasan yang menjadi Presiden UMNO, barangkali boleh diyakini kerjasama akan diteruskan, tetapi bagaimana jika Hishammuddin Hussein atau Khairy Jamaluddin yang menjadi peneraju baru UMNO selepas pemilihan tahun 2021 nanti?
Apakah jaminan Hishammuddin atau KJ mahu terus bekerjasama dengan Pas?
Tidak cukup dengan itu, Hadi Awang sendiri pun barangkali tidak berminat lagi menjalin kerjasama dengan UMNO jika parti itu dipimpin oleh KJ misalnya yang boleh difahami bukan saja kedua-duanya berbeza dari segi usia, tetapi juga pemikiran dan pendekatan.
Dengan keadaan kerjasama belum tentu mampu bertahan sehingga PRU15 pada tahun 2023, bermakna hasrat gandingan UMNO dan Pas ingin menumbangkan PH bolehlah dikira tidak menentu juga.
Keenam, kerjasama UMNO dan Pas akan menjauhkan lagi sokongan pengundi bukan Melayu kepada kedua-dua parti itu serta menjadikan MCA dan MIC terus tidak mampu bernafas untuk memenangi sebarang kerusi.
Sokongan pengundi bukan Melayu dipercayai akan terus meningkat kepada DAP dan PKR di kawasan bandar dan separa bandar berikutan kerjasama UMNO dan Pas itu dilihat lebih cenderung mengakibatkan berkembangnya mainan politik kaum dan agama yang melampau serta menakutkan.
Dalam waktu yang sama, bergabungnya UMNO dan Pas juga akan menyebabkan harapan kedua-dua parti itu untuk memenangi lebih banyak kerusi di Sabah dan Sarawak turut makin menipis.
Tanpa sokongan bukan Melayu dan tidak berupaya mendapat banyak kerusi di Sabah dan Sarawak, bagaimanakah gabungan UMNO dan Pas ini mahu bermimpi mentadbir Malaysia?
Apakah dengan hanya sokongan pengundi Melayu saja, UMNO dan Pas mampu memperolehi kerusi yang mencukupi untuk menubuhkan kerajaan?
Atau kerjasama ini hanya akan menguntungkan Pas untuk terus mengekalkan kuasa di Kelantan dan Terengganu serta menambah penguasaan di Kedah kerana di negeri-negeri tersebut tidak ramai pengundi bukan Melayu?
Berdasarkan apa yang dibentangkan ini, meskipun berangan-angan dan bermimpi adalah percuma, UMNO dan Pas tidak harus terlalu awal terbuai dan syok sendiri seolah-olah Putrajaya sudah pasti dalam gapaian melalui kerjasama ini.
Jalan masih berliku, lurah dan lembah tidak menentu dan masa yang panjang menjelang tibanya tahun 2023 macam-macam boleh berlaku.
(Shahbudindotcom 15/09/2019)

0

0

votes
Article Rating
Kongsikan artikel ini


KALAU AZMIN MASUK BERSATU, ADAKAH BELIAU BAKAL TPM KEPADA ANWAR?

Tun Mahathir Mohamad seperti sedang membuka laluan untuk Azmin Ali menyertai Bersatu apabila mengatakan akan menimbangnya jika Timbalan Presiden PKR itu sedia berbuat demikian.
“Dia tak ada buat permohonan, kalau dia buat permohonan, kita akan timbanglah,” kata Pengerusi Bersatu berhubung desas-desus Azmin akan melompat menyertai Bersatu.
Kenyataan ini memberi gambaran seolah-olah Tun Mahathir memang memerlukan Azmin dalam partinya.
Jika beliau tidak memerlukan Azmin, Tun Mahathir boleh saja menolak ura-ura kemasukannya yang menjadi perbualan ramai itu, tambahan lagi Menteri Hal Ehwal Ekonomi itu adalah pemimpin nombor dua dalam PKR ketika ini.
Dari segi logiknya, sebagai sesama parti dalam gabungan PH, adalah tidak manis untuk Tun Mahathit menerima kemasukan pemimpin daripada PKR untuk menyertai Bersatu.
Tetapi, kerana barangkali terlalu sayangkan Azmin atau beliau dilihat merupakan aset yang tak ternilai tinggi harganya, walaupun Ahli Parlimen Gombak itu ketika ini sedang disiasat dalam kes video Haziq, Tun Mahathir nampaknya cuba mengabaikan amalan yang tidak manis dan tidak digalakkan itu.
Kenapa Azmin nampak seperti begitu diperlukan oleh Tun Mahathir dalam Bersatu?
Secara kasarnya, tindakan Tun Mahathir ini mungkin kerana beliau nenyedari kedudukan Azmin semakin tidak diperlukan, malah tidak selamat lagi dalam PKR pada waktu ini.
Kelakuan Azmin sejak PH menjadi kerajaan yang seolah-olah sudah lupa diri, terlalu berkiblatkan kepada Tun Mahathir dan tidak lagi menghormati Anwar Ibrahim selaku Presiden PKR, mungkin antara sebab mengapa kedudukannya yang terancam itu.
Dalam waktu yang sama, kelakuan itu dikaitkan pula dengan kononnya Azmin lebih merupakan pilihan di hati Tun Mahathir untuk menggantikannya, meskipun perjanjian dan konsensus telah dimuafakati calon Perdana Menteri ke-8 adalah Anwar.
Dalam keadaan terancam itu, kalau pun Azmin selepas ini lebih kerap hadir mesyuarat PKR dan menunjukkan keakurannya kepada kedudukan Anwar, masa depannya tidak lagi seratus peratus terjamin dalam pemilihan PKR yang akan datang.
Beliau mungkin akan dilawan dan berkemungkinan akan kalah, terutama jika ketika itu Anwar sudah menjadi Perdana Menteri.
Dengan hilang jawatan Timbalan Presiden PKR, jawatannya dalam kerajaan juga bakal melayang selepas itu. Tun Mahathir pun sukar menyelamatkan Azmin jika beliau tiada jawatan dalam parti.
Jadi, satu-satu jalan untuk menjadikan masa depannya cerah ialah dengan menyertai Bersatu dan memegang jawatan yang tinggi dalam parti itu.
Apa jawatan yang Azmin bakal perolehi dalam Bersatu?
Oleh kerana pemilihan pucuk pimpinan Bersatu akan diadakan tahun depan, pelbagai kemungkinan nampaknya terbentang buat Azmin.
Ada yang mengatakan beliau bakal mengisi salah satu tempat Naib Presiden Bersatu dan ada pula yang yang menyebutnya sebagai bakal Presiden Bersatu menggantikan Muhyiddin Yassin.
Dikhabarkan, oleh kerana Muhyiddin masih tidak berapa sihat dan kerana itu tidak begitu menyerlah sebagai Presiden Bersatu, tempatnya dikatakan akan digantikan oleh Azmin.
Tambahan lagi, kalau sudah begitu kehendak hati Tun Mahathir, siapa dalam Bersatu yang berani membantahnya?
Sebagai imbalan tidak mempertahankan jawatan itu, Muhyiddin diberitakan telah dijanjikan jawatan Yang Dipertuan Negeri Melaka untuknya.
Tun Mahathir dikatakan berasa tidak selesa jika jawatan Presiden yang dikosongkan Muhyiddin itu digantikan oleh anaknya, Mukhriz yang kini memegang jawatan Timbalan Presiden kerana ia akan menjadikan Bersatu seperti parti nepotisme dan parti anak-beranak.
Untuk mengelakkan tanggapan itu, maka Azmin diperlukan untuk mengisi jawatan Presiden yang akan dikosongkan oleh Muhyiddin, manakala Mukhriz akan terus kekal sebagai Timbalan Presiden.
Bermakna, jika segala-galanya menjadi kenyataan, susunan kepimpinan Bersatu selepas ini ialah Tun Mahathir sebagai Pengerusi, Azmin sebagai Presiden dan Mukhriz sebagai Timbalan Presiden.
Oleh kerana jawatan Perdana Menteri sudah dijanjikan kepada Anwar dan sukar jika Tun Mahathir tidak menunaikannya kerana telah diikat oleh keputusan Majlis Presiden PH berkenaan dengannya, kemasukan Azmin ke dalam Bersatu dan dibentangkan permaidani merah untuk menjadi Presiden parti itu, ia dengan sendirinya menjadikan masa depannya dapat dicerahkan semula.
Azmin selepas itu mungkin akan dijadikan Timbalan Perdana Menteri untuk digandingkan dengan Anwar menerajui negara ini.
Iyalah…selepas ketiadaan Muhyiddin, siapa lagi yang ada dalam PH untuk digandingkan dengan Anwar?
Dengan kedudukan Azmin sebegai Presiden Bersatu dan Tun Mahathir masih Pengerusi PH, semua ini tidak mustahil dirancang dan dijadikan kenyataan, apa lagi Tun Mahathir memang pakar dalam menonjol dan menaikkan mana-mana pemimpin yang dikehendakinya.
Bagaimanapun, pokok yang terpenting sekali untuk segala-galanya berkaitan Azmin ini menjadi kenyataan dan mudah tentunya jika Tun Mahathir terus panjang umur untuk beberapa tahun lagi.
(Shahbudindotcom 16/09/2019)

0

0

votes
Article Rating
Kongsikan artikel ini


WAHAI PAS, MULAI ESOK BERILAH SOKONGAN MORAL KEPADA NAJIB DI MAHKAMAH!!

Dulu ketika era Najib Razak, Pas hanya sembunyi-sembunyi tentang hubungannya dengan UMNO.
Walaupun diketahui dan difahami tindakan Pas bertanding sendirian dalam PRU14 adalah untuk memecahkan undi dan memberi kelebihan kepada BN mengekalkan kuasa, mereka tidak pernah mahu mengakuinya.
Dikatakan semua itu fitnah dan dusta belaka serta macam-macam hujah mereka beri untuk menafikannya.
Tetapi, setelah peranan menjadi kuasa ketiga tidak bermakna dan UMNO akhirnya hilang kuasa dalam PRU14 lalu, Pas tidak menunggu lama untuk menjalin hubungan yang rasmi dengan parti itu.
Pada 14 September lalu, kira-kira setahun empat bulan setelah UMNO jadi pembangkang, sama kedudukan dengan Pas – kedua-dua parti mengikat hubungan mereka melalui Piagam Muafakat Nasional yang menjadikan mereka kini satu hati dan satu jiwa dalam politik kuasa.
Terpiagamnya hubungan kerjasama secara rasmi itu dengan sendirinya mengesahkan adanya hubungan belakang tabir dan sembunyi-sembunyi selama ini.
Jika tidak, bagaimanakah hanya dalam tempoh 16 bulan saja suatu ikatan rasmi berjaya ditandatangani tanpa banyak masalah?
Apa pun, sesuai dengan hubungan satu hati dan satu jiwa itu, UMNO dan Pas kini tidak perlu sembunyi-sembunyi atau malu-malu lagi memberitahu dunia tentang ikatan rasmi mereka.
Ibaratnya kini, kalau paha UMNO kena cubit, Pas wajib terasa sama. Jangan buat-buat tak tahu dan malu-malu macam dulu lagi.
Sesuai dengan itu, oleh kerana Najib Razak kini sedang menghadapi perbicaraan di mahkamah berkaitan skandal 1MDB, Pas tidak harus meletakkan dirinya sebagai penonton semata-mata sebagaimana sebelum ini.
Selepas terjalinnya kerjasama secara rasmi dengan UMNO itu, Pas wajib menunjukkan simpati dan sokongan kepada Najib secara terbuka.
Mulai esok, para pemimpin dan ahli Pas seharusnya mulai mulai hadir ke Mahkamah Tinggi Kuala Lumpur untuk tujuan itu.
Dimulai dengan Hadi Awang, kemudian Tuan Ibrahim Tuan Man dan lain-lain pemimpin utama Pas, mereka tidak ada pilihan lagi selain perlu untuk menunjukkan muka mengiringi hari-hari perbicaraan Najib bermula esok hari.
Selepas itu, Pas juga mesti mengerahkan ahli-ahlinya untuk turun seramai yang boleh setiap kali perbicaraan diadakan.
Kalau dalam kes Anwar Ibrahim sebelum ini, pimpinan dan ahli Pas boleh hadir beramai-ramai berpanas dan berhujan ke mahkamah, tiada sebab mereka tidak boleh melakukan perkara yang sama kepada Najib.
Jika itu dapat dilakukan, maka barulah lebih bermakna adanya hubungan kerjasama dan sehati sejiwa dengan UMNO itu.
Janganlah hanya di Dewan Merdeka PWTC yang berhawa dingin saja Pas sanggup hadir beramai-ramai, tetapi tidak pula sedia menunjukkan muka perkarangan mahkamah di Jalan Duta yang terbuka.
Lagi pula, cuaca ketika ini tidaklah panas sangat, cuma hanya perlu memakai topeng penutup hidung saja kerana jerebu sedang melanda negara.
(Shahbudindotcom 16/09/2019)

0

0

votes
Article Rating
Kongsikan artikel ini


ANWAR TAK PERLU BUANG MASA LAYAN KARENAH MENGADA-NGADA INI

Zuraidah Kamaruddin, wakil Geng Kartel dalam PKR, yang sebelum ini dikatakan telah mengurus tiga pucuk surat kepada Anwar Ibrahim untuk mengadakan “mesyuarat perdamaian” nampaknya terus dengan sikap mengada-ngadanya.
Malah kali ini cuba mengugut Presiden PKR itu pula.
Besarnya kepala beliau ini?
Tegasnya, beliau akan terus mendesak Anwar untuk bertemu dengan mereka sehingga ia menjadi kenyataan.
Beliau berkata, mereka yang mahu bertemu Anwar termasuk Azmin Ali, dua naib presiden termasuk dirinya, 14 anggota majlis pimpinan pusat PKR dan enam yang lain dianggap dari ‘pihak lain’.
Zuraida yang juga Naib Presiden PKR seterusnya mengugut bahawa beliau tidak akan menghadiri mana-mana mesyuarat parti melainkan Anwar bersetuju bertemu beliau dan beberapa pemimpin lain yang memihak kepada Azmin.
Katanya, usaha telah dibuat untuk mendekati Anwar tetapi Ahli Parlimen Port Dickson itu tidak memberi maklum balas kepada cadangannya agar rekonsiliasi atau perdamaian diadakan.
Zuraidah juga membayangkan akan turut memulaukan Kongres PKR yang akan diadakan Disember nanti sambil berkata, “kita akan seberang jambatan apabila kita sampai kepadanya”.
Perlukah Anwar melayan semua tuntutan ini?
Dalam hal ini, Anwar perlu tegas dengan pendiriannya seperti sebelum ini yang meminta Azmin dan Zuraidah agar hadir mesyuarat PKR jika ada apa-apa perkara mahu dibincangkan.
Tidak harus ada mesyuarat lain selain mesyuarat Majlis Pimpinan Pusat (MPP) dan mesyuarat Biro Politik dalam PKR.
Jika sekali Anwar melayan permintaan mereka ini, di lain kali mereka akan terus mengada-ngada untuk menuntut diadakan mesyuarat berasingan kalau ada sebarang masalah yang timbul.
Bayangkan, jika kemudiannya pihak lain juga menuntut perkara yang sama iaitu mesyuarat berasingan dengan Anwar?
Apa jadi kepada PKR akhirnya?
Sudah tentunya akhir PKR akan jadi caca marba dan mesyuarat MPP atau Biro Politik hilang fungsinya.
Lagi pula, sikap Zuraidah mengugut tidak akan menghadiri mesyuarat PKR selagi pertemuan yang diminta tidak ditunaikan hanya menunjukkan sikap biadap dan kurang ajarnya.
Di mana beliau belajar orang bawahan boleh mengugut seorang Presiden?
Kalau tidak berminat lagi dengan PKR, silalah cari wadah lain yang sesuai untuk meneruskan perjuangan.
Anwar harus terus dengan jadual mesyuarat MPP serta Biro Politik seperti biasa dan jika ada sesiapa terus tidak hadir mesyuarat tanpa alasan yang munasabah, tindakan sewajarnya sudah boleh diambil terhadap mereka.
Cukuplah bagi muka kepada mereka yang sudah besar kepala ini.
PKR harus ditekankan dengan disiplin kepada semua ahli dan pimpinannya agar ia terus berwibawa sebagai parti yang memenangi paling banyak kerusi dalam gabungan PH.
Lebih-lebih lagi pentingnya disiplin itu ialah kerana Anwar adalah bakal Perdana Menteri selepas Tun Mahathir Mohamad ini.
(Shahbudindotcom 17/09/2019)

0

0

votes
Article Rating
Kongsikan artikel ini


“REFORMASI YANG DIRAMPAS”

1. Saya sama sekali tidak terkejut dengan berita kelulusan projek rundingterus (direct nego) oleh Kementerian Kewangan yang tular dimedia sosial dan utama beberapa hari lalu.
2. Ianya hanya mempamerkan satu lagi hakikat bahawa kerajaan baru ini sama sahaja dengan kerajaan lama. Yang berbeza hanya dari segi slogan dan penampilan. Hakikatnya sama. Tiada beza.
3. Kelulusan oleh MOF secara rundingterus ini hanya satu daripada banyak keputusan2 lain yang sudah saban kali terpampang yang menunjukkan bahawa hakikatnya semangat reformasi tidak wujud dalam pentadbiran kerajaan baru ini.
4. Agenda dan semangat reformasi telah dirampas (hijacked) oleh kelompok elit yang menguasai negara lama sebelum ini. Dan reformasi adalah ibarat lembaga yang paling dibenci oleh mereka, kelompok elit.
5. Elemen dan semangat reformasi sekiranya benar2 mendasari pentadbiran negara ini pastinya kelompok elit akan terhumban jatuh. Sebaliknya sekiranya kelompok elit ini masih menguasai, reformasi yang akan terhumban. Hari ini Reformasi yang terhumban.
6. Buktinya jelas. Direct nego MOF ini untuk siapa selama ini? Untuk kroni penguasa dan pemerintah. Tidak mungkin sama sekali siapapun boleh mendapat surat keramat kelulusan rundingterus itu sekiranya mereka bukan kroni kepada pemerintah. Ertikata lain, rundingterus ini hanya buat mereka yang dikenali pemerintah. Bukan untuk syarikat biasa-biasa. Mereka kelompok elit.
7. Kerajaan sudah berubah. Rundingterus masih ada. Rundingterus masih ada maknanya kelompok elit ini masih hidup dan berkuasa. Jadi persoalannya adakah kerajaan baru ini benar2 baru dan berubah?
8. Reformasi adalah pernyataan dan komitmen perjuangan perubahan untuk membela orang biasa dan menghapuskan si elit. Rundingterus yang wujud ini membuktikan reformasi tidak wujud, hilang, dirampas, hijacked. Natijahnya orang biasa terus tidak terbela. Dan si elit terus dibela.
9. Rundingterus MOF ini hanya satu daripada banyak rundingterus lain. Ada khabar sebuah kementerian lain juga memberi puluhan surat kelulusan rundingterus projek pasir kepada tentunya syarikat2 elit. Bukan syarikat2 biasa.
10. Malah bukankah kita melihat hampir setiap hari sekarang kementerian2 tertentu membuat perlantikan jawatan utama GLCs terdiri daripada muka2 lama kelompok elit ini. Elit2 yang hidup di pemerintahan lama dengan SOP menjilat dan membodek pemerintah terus hidup hari ini dilantik kerajaan reformasi ini sebagai CEO baru, Chairman baru syarikat2 terbesar kerajaan.
11. Makanya cukup2 lah menipu rakyat. Berhentilah melaungkan reformasi. Tiada guna dan ertinya laungan reformasi itu sekiranya musuh paling utama reformasi kelompok elit perasuah rakus terus hidup dengan surat2 kelulusan baru direct nego, surat2 perlantikan baru jawatan utama dan anak2 terbaik bangsa terus dipinggirkan kerana mereka orang biasa.
12. Atau lebih baik menteri2 ini berhenti sahaja lah. Kamu samada terlalu lemah dan bodoh, boleh dikalahkan dengan tipu muslihat elit2 seperti ulat ini atau memang kamu ini hanya berpura-pura berbaju reformasi tetapi hakikatnya kamu sendiri hidup dalam ruanglingkup elit korup yang rakus, gila kuasa dan kemewahan ini.
13. Berundurlah, beri laluan kepada pemimpin2 lain yang benar2 jujur mengangkat agenda reformasi, berjiwa rakyat bukan elitis dan tidak bodoh dan lemah yang mudah diperalat oleh elit korup spt kamu-kamu ini.
REFORMASI!
Mohamad Ezam Mohd Nor
17 Sept 2019, 17 Muharam 1441H

0

0

votes
Article Rating
Kongsikan artikel ini


ANWAR PM PADA 2020 ADALAH HARAPAN RAKYAT MALAYSIA

Keyakinan Anwar Ibrahim bahawa beliau akan mengambil alih tampuk pemerintahan negara pada 2020 sebenarnya adalah juga harapan bagi rakyat Malaysia.
Selain beliau merupakan satu-satunya pilihan pengganti yang telah dijanjikan, lawannya yang menyasarkan jawatan yang sama jelas tidak lagi relevan ketika ini.
Juga kata Anwar, “tiada tanda mana-mana parti akan memperkenal atau mempromosi dan melobi nama lain”.
Dengan beliau menggantikan Tun Mahathir Mohamad sebagai Perdana Menteri, wajah baru negara dipercayai akan lebih menyerlah lagi bermula tahun 2020 nanti.
Menyingkap deretan idea-idea baru ketika beliau menjadi Timbalan Perdana Menteri sebelum ini serta derita yang ditanggungnya dalam perjuangan pembangkang sehingga berjaya menjadi kerajaan, Anwar diyakini lebih menyasarkan kepentingan rakyat dan negara ketika kuasa dalam genggamannya berbandinh segala kepentingan lain.
Lagi pula, tempoh dua tahun bagi Tun Mahathir memegang kuasa sejak 10 Mei 2018 adalah sesuatu yang munasabah untuk melakukan peralihan kuasa kepada Anwar.
Biarlah negara ini dipimpin seseorang yang arif tentang pembaharuan, reformasi dan Malaysia Baru lantaran telah bergelumang dengannya sejak 1998 lagi.
Reformasi akan terus menyerlah dan berkembang seiring dengan harapan rakyat memilih PH dalam pilihanraya lalu sebaik saja Anwar mengambil alih teraju negara ini daripada Tun Mahathir.
(Shahbudindotcom 18/09/2019)

0

0

votes
Article Rating
Kongsikan artikel ini


BENARKAH PH JUGA NAK BUAT HIMPUNAN MELAYU?

Tersebar meluas di media sosial tentang suatu perhimpunan Melayu yang dikatakan bakal diadakan pada Oktober depan.
Perhimpunan yang dinamakan Kongres Maruah Melayu itu diberitakan akan diadakan pada 6 Oktober 2019 di Bukit Jalil, Kuala Lumpur.
Ia dikatakan anjuran sebuah NGO, tetapi penggerak di belakang tabirnya ialah beberapa bekas pemimpin UMNO yang telah melompat menyertai Bersatu.
Difahamkan juga kongres ini adalah susulan atau sebagai tindak balas terhadap himpunan penyatuan Melayu anjuran UMNO dan Pas, baru-baru ini.
Tun Mahathir Mohamad dinamakan sebagai tetamu kehormat serta akan menyampaikan amanat dalam kongres tersebut.
Benarkah semua ini?
Jika benar, perlukah Tun Mahathir selaku Pengerusi PH terlibat menyampaikan amanatnya?
Apakah sebagai kerajaan, PH perlu terlibat dalam perhimpunan seperti ini?
(Shahbudindotcom 19/09/2019)

0

0

votes
Article Rating
Kongsikan artikel ini


CAKAP HADI AWANG TAK LAKU….

Walaupun Hadi Awang tetap cuba melobi, mengampu, membodek dan menjilat Tun Mahathir Mohamad agar terus berkhidmat sehingga habis penggal, tindakan itu nampaknya langsung tidak laku.
Terbaru, Hadi berkata, Pas mahukan Tun Mahathir menjadi Perdana Menteri sehingga habis penggal dan menolak kedudukan Anwar Ibrahim sebagai pengganti Perdana Menteri ke-8.
Soalnya, kenapa Hadi sibuk-sibuk dengan urusan PH dan proses penggantian Perdana Menteri ini?
Jika sebelum ini Hadi pernah meminta orang luar jangan masuk campur dalam soal kerjasama Pas dengan UMNO, kenapa beliau sendiri campurtangan urusan parti lain?
Bagaimanapun Tun Mahathir kelihatannya tidak mempedulikan kata-kata Hadi yang baru-baru ini telah membawa Pas bekerjasama secara rasmi dengan UMNO untuk menumbangkan PH pada PRU15 akan datang.
Kata Perdana Menteri, beliau tetap berpegang kepada janji penyerahan jawatan kepada Anwar sebagaimana telah dijanjikan dan dikonsensuskan oleh PH sebelum ini.
Tun Mahathir seterusnya berkata, beliau akan menunaikan janjinya dan tarikh penyerahan jawatan itu akan diumumkan kemudian.
Kalau dilihat memang pelik perangai Hadi ini, dalam dia menjalin kerjasama dengan UMNO untuk menumbangkan PH, boleh pula memberi sokongan kepada Tun Mahathir.
Lebih pelik, walaupun Tun Mahathir turut mengungkit sejarah bagaimana Pas pernah mengkafirkan UMNO, beliau sekali lagi tetap juga menyokong Perdana Menteri.
Adakah Hadi benar-benar ikhlas menyokong Tun Mahathir atau beliau sebenarnya mahu PH berpecah?
Adakah juga Hadi lebih takut apabila Anwar menjadi Perdana Menteri dan PH terus bersatu hati dalam PRU15 nanti, impiannya bersama UMNO untuk menawan Putrajaya tidak akan kesampaian?
(Shahbudindotcom 20/09/2019)

0

0

votes
Article Rating
Kongsikan artikel ini


PAS ENGGAN BERKONGSI?

Ketika sidang akhbar selepas memetrai Piagam Muafakat Nasional antara UMNO dan Pas minggu, Hadi Awang berkata, pihaknya mempunyai rancangan untuk memasukkan UMNO dalam pentadbiran kerajaan di negeri Terengganu dan juga Kelantan.
Katanya, UMNO kini adalah keluarga Pas.
“Itu tunggu bila tiba masa… akan lihat kepada perkembangan selanjutnya.
“Memang ada rancangan, itu dalam keluarga kami,” katanya lagi.
Bagaimanapun, hanya selepas enam hari Hadi berkata demikian, nada Pas sudah nampak berlainan.
Naib Presiden Pas, Mohd Amar Nik Abdullah berkata, hubungan kerjasama antara Umno dan PAS yang dimeterai melalui Piagam Muafakat Nasional baru-baru ini umpama persefahaman (MOU) yang masih awal dan hanya bersifat kerjasama longgar.
Justeru katanya, terlalu awal untuk kedua-dua parti itu menubuhkan kerajaan campuran di negeri-negeri yang dikuasai mereka.
“Muafakat Nasional ini lebih kepada MOU, kita meletakkan satu tanda secara rasmi memandangkan sebelum ini kita jalinkan kerjasama tidak rasmi seperti dalam beberapa pilihanraya kecil.
“Jadi apabila kita tandatangani Piagam Muafakat Nasional ini kita rasmikan kerjasama itu, ia lebih kepada garis panduan macam mana hubungan PAS dan Umno.
“Ada yang boleh dibuat dan ada tak boleh buat,” kata beliau yang juga Timbalan Menteri Besar Kelantan.
Semalam, Pas Perlis juga menyatakan tiada keperluan untuk pihaknya menyertai kerajaan negeri itu yang ketika ini dipimpin oleh UMNO.
Pesuruhjaya PAS Perlis, Mohd Shukri Ramli berkata, oleh kerana kerajaan negeri itu yang diketuai UMNO berjalan dalam keadaan baik ketika ini, tiada keperluan buat parti itu menjadi sebahagian daripada kerajaan Perlis.
Apakah makna semua ini?
Bukankah jika sudah menjalin kerjasama secara rasmi, ia sepatutnya dibuktikan dengan berkongsi mengurus negeri-negeri yang mereka kuasai?
Tentu lebih bermakna kerjasama itu jika dimasukkan UMNO dalam kerajaan negeri Kelantan dan Terengganu yang ditadbir oleh Pas, sementara Pas pula dimasukkan dalam kerajaan negeri Pahang dan Perlis yang dikuasai UMNO.
Ia juga dengan sendirinya membuatkan rakyat dapat merasakan benar-benar ada keikhlasan dalam kerjasama yang dijalin itu.
Tetapi, mengapa tiba-tiba Pas seolah-olah tidak mahu berkongsi?
Apabila Pas awal-awal sudah mengatakan tidak mahu menyertai kerajaan Perlis, dengan sendirinya UMNO jadi segan silu untuk minta dimasukkan dalam kerajaan Kelantan dan Terengganu.
Apakah ia disebabkan Pahang dan Perlis merupakan negeri yang lebih miskin dan tiada sumber asli berbanding Kelantan dan Terengganu?
Bagaimana dengan perkongsian seterusnya – pembahagian kerusi, jawatan menteri dan Perdana Menteri?
(Shahbudindotcom 20/09/2019)

0

0

votes
Article Rating
Kongsikan artikel ini


ANWAR PM – JANGANLAH CEPAT NAK STRESS…

Nampaknya ramai yang stress, malah sesetengahnya kelihatan seperti mula seram sejuk macam nak demam bila semalam Tun Mahathir Mohamad berkata, beliau akan menetapkan tarikh penyerahan jawatannya kepada Anwar Ibrahim.
Kenyataan Tun Mahathir itu adalah susulan interbiu Bloomberg dengan Anwar Ibrahim di mana beliau menzahirkan keyakinan akan mengambil alih teraju pentadbiran negara pada tahun 2020 iaitu tahun depan.
Kata Tun Mahathir, “saya tetap berpegang kepada janji saya dan tarikh penyerahan jawatan akan ditentukan kemudian”.
Walaupun Tun Mahathir belum lagi menyebut bila tarikh yang tepat beliau akan menyerahkan jawatan Perdana Menteri kepada Anwar, sekurang-kurangnya kenyataan terbaru ini menunjukkan ada sedikit perkembangan yang lebih memberangsangkan.
Jika sebelum ini beliau hanya mengatakan akan berpegang kepada janji, malah tempoh yang disebutnya juga tidak menentu – mula-mula dua tahun, kemudian dua setengah tahun, selepas itu tiga tahun dan seterusnya sehingga ekonomi pulih serta selalu mengelak untuk bercakap tentang tarikh – yang nyata Tun Mahathir kini sudah agak terbuka dan tidak lagi kabur dalam kata-katanya.
Kata-katanya bahawa beliau akan menetapkan tarikh penyerahan jawatan menunjukkan Tun Mahathir sudah sedia untuk mengundurkan dirinya.
Dengan usianya menuju 95 pada tahun depan dan perlunya PH tambah diperkukuhkan menghadapi cabaran penyatuan ummah UMNO dan Pas, mahu tidak mahu Tun Mahathir juga sedar beliau tidak punya banyak pilihan, selain kudrat yang terbatas, meskipun mungkin nafsu dan kehendaknya adalah berlainan.
Di samping Anwar satu-satunya pilihan yang relevan untuk menggantikannya, ditambah dengan janji yang sudah lama dipersetujui, menyimpang daripada konsensus itu adalah ibarat mengundang bala buat PH sendiri.
Dalam hal ini, apabila mungkin tidak lama lagi Tun Mahathir akan menetapkan sendiri tarikh pengundurannya bagi membolehkan Anwar menggantikannya, ia adalah detik penting dalam memastikan kelangsungan PH sebagai sebuah kerajaan.
Pentadbiran Anwar selepas itu bukan saja suatu kesinambungan kepada dasar-dasar Tun Mahathir, tetapi juga merupakan suatu gambaran bahawa PH adalah gabungan yang boleh terus diyakini untuk mentadbir negara ini dengan lebih lama.
Oleh itu, terutama mereka daripada Bersatu atau pentaksub Tun Mahathir atau pembenci Anwar, janganlah mudah stress atau menggelupur tak tentu pasal melihat peralihan kuasa yang seolah-olah semakin hampir menjadi kenyataan ini.
Jika dalam waktu terdekat ini Tun Mahathir tiba-tiba terbuka hati menetapkan sendiri tarikh pengundurannya sebagaimana yang dijanjikannya untuk menyerahkan jawatan Perdana Menteri kepada Anwar, ia adalah suatu berita baik sebenarnya.
Dengan itu PH boleh terus berfungsi sebagai kerajaan yang berkesan sebagaimana mandat diberikan rakyat pada PRU14 yang lalu.
Berbanding jika Tun Mahathir enggan menyerahkan jawatan kepada Anwar yang tentunya menyebabkan PH berpecah dan memberi lebih peluang kepada UMNO dan BN berkuasa semula, tindakan beliau menunaikan janji seharusnya diberikan pujian, sanjungan serta sokongan.
Kita hanya ada dua pilihan saja dalam politik negara ini – terus meyakini PH atau menyerahkan kembali kuasa dalam PRU akan datang kepada UMNO dan BN yang telah kita sama-sama tumbangkan.
Kalau hati dan keyakinan kita masih kepada PH, tanyalah diri kita, tidakkah dengan menolak penyerahan jawatan kepada Anwar itu bermakna kita mahu UMNO dan BN merakus kuasa semula dalam negara ini?
Relaks dulu dan janganlah cepat sangat nak stress.
Takut bila UMNO dan BN berkuasa semula nanti, kita jadi lebih lebih stress lagi akhirnya.
(Shahbudindotcom 21/09/2019)

0

0

votes
Article Rating
Kongsikan artikel ini


BERITA SEDIH

Timbalan Menteri di Jabatan Perdana Menteri merangkap Ahli Parlimen Tanjung Piai, Dr Farid Md Rafik meninggal dunia awal pagi ini kerana serangan jantung.
Beliau yang berusia 43 tahun meninggal dunia di Hospital Pontian, Johor.
Takziah diucapkan kepada keluarganya atas kepulangan ke rahmatullah beliau secara mengejut ini.
Bagaimanapun, sebagaimana peruntukan perlembagaan apabila ada kematian wakil rakyat, maka suatu pilihanraya kecil terpaksa di Tanjung Piai untuk memilih Ahli Parlimen yang baru.
Oleh kerana Dr Farid adalah daripada Bersatu, sudah tentu calon PH bagi pilihanraya kecil itu nanti juga adalah daripada Bersatu.
Tetapi, berikutan sudah wujud kerjasama antara UMNO dengan Pas ketika ini, siapakah calon pembangkang untuk pilihanraya kecil Tanjung Piai itu nanti?
Dalam PRU14 lalu, Dr Farid mengalahkan Wee Jeck Seng daripada MCA yang mewakili BN dan calon Pas, Nordin Othman dengan majoriti 524 undi.
Dr Farid memperolehi 21,255 undi, Wee mendapat 20,731 undi dan Nordin dengan undi sebanyak 2962.
Adakah BN akan mempertaruhkan calon MCA sekali lagi dalam pilihanraya kecil nanti?
Ataukah MCA akan memberi laluan kepada UMNO meletakkan calonnya untuk berhadapan dengan Bersatu bagi membolehkan berlakunya apa yang disebut Melayu lawan Melayu?
Mungkinkah juga UMNO dan MCA akan berlapang dada memberi lorongan terbuka kepada Pas meletakkan calonnya atas nama Piagam Muafakat Nasional?
(Shahbudindotcom 21/09/2019)

0

0

votes
Article Rating
Kongsikan artikel ini


BUKAN ANWAR TIDAK BERJIWA BESAR, TAPI ZURAIDAH YANG BERJIWA KECIL

Walaupun Anwar Ibrahim telah menyatakan agar hadir mesyuarat PKR, tetapi Zuraidah Kamaruddin – tak reti bahasa agaknya – terus juga mendesak untuk agar Presiden PKR itu sedia bertemu dengan pihaknya secara berasingan untuk mesyuarat perdamaian.
Katanya, Anwar sebagai bakal Perdana Menteri ke-8 perlu berjiwa besar dalam hal ini.
“Kita nak bertemu dengan Anwar dalam mesyuarat rekonsiliasi dan saya ingat Perdana Menteri ke-8 kena berjiwa besarlah,” katanya lagi.
Benarkah Anwar tidak berjiwa besar?
Bolehkah Anwar dikata tidak berjiwa besar hanya kerana menolak mesyuarat rekonsilasi yang dituntut Zuraidah, sebaliknya mahukan beliau, Azmin Ali dan lain-lain hadir mesyuarat PKR?
Dalam hal ini, sebenarnya bukan bermakna Anwar tidak berjiwa besar apabila menolak bertemu dalam mesyuarat berasingan sebagaimana yang dituntut oleh Zuraidah dan Geng Kartel dalam parti itu.
Harus difahami Anwar selaku Presiden PKR adalah menjaga keseluruhan parti dan bukannya puak-puak tertentu saja.
Jika dimulakan melayan apa yang dituntut Zuraidah, sedangkan mesyuarat PKR beliau tak mahu hadir juga, ia adalah duluan yang buruk kepada parti di mana selepas ini mungkin semua orang akan menuntut mesyuarat berasingan juga apabila timbul apa-apa masalah.
Akhirnya ia tentu saja akan menyebabkan mesyuarat MPP dan Biro Politik hilang fungsinya.
Isunya di sini ialah kenapa Zuraidah dan yang lain-lain masih enggan hadir mesyuarat PKR sebagaimana diminta oleh Anwar?
Bukankah mesyuarat MPP PKR dan Biro Politik adalah medan terbaik membincangkan apa juga masalah berkaitan parti?
Yang nyata, dengan keengganan Zuraidah hadir mesyuarat PKR, tetapi tak habis-habis menuntut pertemuan berasingan dengan Anwar, beliaulah yang sebenarnya memiliki jiwa yang kecil.
Jika melalui media macam-macam berani dikatanya mengenai Anwar, mengapa tidak berjiwa besar untuk bercakap secara berdepan dalam mesyuarat?
Ya…Zuraidah memang berjiwa kecil, cuma ego dan kepalanya masih besar tanpa menyedari siapa dirinya dalam PKR berbanding Anwar.
(Shahbudindotcom 22/09/2019)

0

0

votes
Article Rating
Kongsikan artikel ini


“PH AKAN DIHUKUM DALAM PRU AKAN DATANG JIKA TUN M TERUS JUAL ASET NEGARA”

1. Khazanah ertinya harta atau aset. Khazanah Nasional ertinya aset negara. Sebagai ahli parlimen saya minta Kerajaan Persekutuan mencari jalan lain untuk membayar hutang negara sekarang. Jangan cari jalan mudah dengan menjual harta Khazanah Nasional untuk membayar hutang.
2. Pakatan Harapan mengkritik bekas Perdana Menteri Najib dan Barisan Nasional kerana menyebabkan negara memikul beban hutang yang besar akibat rasuah dan salahurus negara. Najib dan BN telah dihukum oleh rakyat kerana itu di dalam Pilihanraya Umum ke-14 pada 9 Mei 2018 yang lalu.
3. Jika Kerajaan Pakatan Harapan pimpinan Tun Dr Mahathir sekarang menjual harta-harta Khazanah Nasional untuk membayar hutang sehingga negara kehilangan harta, percayalah rakyat yang melihat dan membuka mata akan menghukum PH dalam Pilihanraya Umum akan datang.
4. Jadi apa yang Kerajaan Persekutuan pelu buat sekarang untuk mengelakkan lebih banyak harta Khazanah daripada dijual? Apakah anggota kabinet yang diketuai Perdana Menteri sudah habis idea sehingga terpaksa mengambil jalan menjual harta negara?
5. Saya mohon Perdana Menteri dan kabinet sekarang membawa perkara mustahak ini kepada Parlimen yang akan bersidang pada 7 Oktober 2019. Beri peluang kepada ahli-ahli parlimen dari kedua-dua belah pihak, kerajaan dan pembangkang memberikan idea dan buah fikiran untuk membantu Pihak Eksekutif menangani isu pembayaran hutang negara yang melebihi satu trilion ringgit angkara salah urus kewangan dan ekonomi serta rasuah dan salahguna kuasa kerajaan BN yang lalu.
6. Untuk sementara waktu, hentikan dulu sebarang langkah untuk menjual lagi harta-harta Khazanah Nasional atau lain-lain syarikat milik kerajaan.
Hassan bin Abdul Karim
Ahli Parlimen Pasir Gudang
22 September 2019

0

0

votes
Article Rating
Kongsikan artikel ini


ANTARA 2020, 2030 DAN 2050, TENTULAH 2020 PALING MUNASABAH UNTUK ANWAR JADI PM

Penasihat Media dan Komunikasi Perdana Menteri, A Kadir Jasin berkata, tiada tarikh khusus ditetapkan berhubung peralihan jawatan Perdana Menteri daripada Tun Mahathir Mohamad kepada pengganti yang telah dipersetujui, Anwar Ibrahim.
Kata beliau, tiada dokumen dalam PH yang menyebut mengenai tempoh masa itu.
“Persetujuan itu dalam mana-mana dokumen pun tidak dinyatakan tarikh.
“Tahun 2020 ke, 2030 ke atau 2050 pun tak dinyatakan bilakah tarikhnya,” kata Kadir lagi.
Bagaimanapun, Kadir tetap yakin Tun Mahathir akan berpegang dan menunaikan janji penyerahan jawatan Perdana Menteri itu kepada Anwar sebagaimana yang telah dipersetujui.
Apa yang disebut oleh Kadir itu memanglah betul lagi sahih bahawa tiada ketetapan tarikh yang disebut dalam perjanjian peralihan kuasa, tetapi haruslah disedari tempoh dua tahun mahu memegang jawatan Perdana Menteri telah dinyatakan sendiri oleh Tun Mahathir.
Kata beliau, tempoh dua tahun bermula 10 Mei 2018 menjadi Perdana Menteri adalah memadai untuknya melaksanakan tugas memperbaiki kerosakan dan memulihkan keadaan negara yang ditinggalkan oleh Najib Razak.
Ditambah dengan kesedaran bahawa ketika mengangkat sumpah jawatan itu Tun Mahathir sudah berusia 93 tahun, maka dua tahun iaitu sehingga tahun 2020 atau menjelang usianya 95 tahun adalah masa yang sesuai untuk beliau berundur dan menyerahkan kepada penggantinya, Anwar mengambil alih teraju pentadbiran negara.
Jika tahun 2020 pun Tun Mahathir sudah berusia 95 tahun, di tahun 2030 bermakna beliau akan berusia 105 tahun.
Adakah Tun Mahathir akan panjang umur sehingga usia 105 tahun?
Kalaulah sehingga tahun 2030 Tun Mahathir masih hidup – syukur Alhamdulillah – tetapi keadaan beliau berucap yang ketika ini sering tersekat-sekat dan kadang-kadang perlu pembantu mengulangi soalan wartawan kepadanya, rasanya hampir mustahil beliau ada keupayaan lagi untuk menjalankan tugas sehingga tahun tersebut.
Malah jika sehingga habis penggal iaitu tahun 2023 Tun Mahathir menjadi Perdana Menteri di mana ketika itu beliau akan berusia 98 tahun, rasanya itu pun sudah terlalu lewat dan tiada keupayaan lagi baginya.
Tahun 2050 tentulah lebih tak terfikir kita kalau Tun Mahathir masih hidup, apalagi kalau masih sihat seperti hari ini.
Bermakna, antara tahun 2020, 2030 dan 2050, paling sesuai, munasabah dan paling tepat untuk Tun Mahathir melakukan penyerahan jawatan ialah pada 2020.
Tiada tarikh lain yang lebih sesuai daripada itu.
Tambahan lagi, sesuai dengan Wawasan 2020 yang dicipta oleh Tun Mahathir, menunaikan janji penyerahan jawatan pada tahun yang sama tentu saja akan membuatkan namanya lebih dihargai dan disanjung tinggi.
Pastilah buruk bunyinya jika tahun 2020 nanti dikenang sebagai tahun Tun Mahathir memungkiri janjinya kepada Anwar yang terbukti telah bersikap tulus, pemaaf serta sedia berganding bahu demi menumbangkan UMNO dan BN, seterusnya menyebabkan permusuhan kali kedua antara mereka tercetus kembali.
Dalam hal ini, apabila Kadir menyebut tahun 2020, 2030 dan 2050, beliau seakan-akan cuba mengingatkan Tun Mahathir bahawa tiada tahun lain selain 2020 untuk bossnya itu melepaskan jawatan atau jangan lupa janji kepada Anwar yang selalu disebut dan diulang-ulangnya sendiri olehnya akan tetap ditepatinya itu.
Terima kasih Kadir!!
(Shahbudindotcom 23/09/2019)

0

0

votes
Article Rating
Kongsikan artikel ini


SUDAH SAMPAI MASANYA PAS DILARANG GUNA PERKATAAN ISLAM PADA NAMANYA

Sejak ia wujud, selain ada perkataan Islam pada namanya, Pas sentiasa mendendangkan perjuangannya ialah untuk menegakkan syiar Islam di negara ini.
Dalam hal ini, sering ditanamkan kepada ahli-ahlinya bahawa kalah atau menang dalam pilihanraya bukanlah suatu keutamaan bagi Pas.
Kalau tidak menang di dunia, dikatakan ganjaran syurga kerana istiqamah dalam perjuangan menegakkan hukum Islam, meskipun sering kalah dalam pilihanraya, adalah sesuatu yang sedang menunggu selepas kematian nanti.
Untuk itu, tidak hairan sikap wala’ dan taksub berjaya dipupuk dengan jayanya dalam Pas sejak dulu lagi.
Sebagai pecahan daripada UMNO, walaupun kemudian pernah menyertai Perikatan dari tahun 1972 hingga 1978, Pas telah menjadikan parti Melayu itu sebagai musuh utama dalam perjuangannya.
Dalam memusuhi UMNO, perbagai label diberikan kepada parti itu seperti parti assabiyah, mempertahankan perlembagaan penjajah dan sehingga di suatu peringkat UMNO dilabel sebagai parti yang dianggap kafir, terutama dalam tafsiran yang pelbagai berkenaan “Amanat Hadi Awang”.
Amanat itu juga turut membawa berlakunya sembahyang dua imam, memulaukan kenduri dan solat jenazah orang UMNO, tidak makan sembelihan orang UMNO, pernikahan yang dinikahkan tok kadi kerajaan dianggap tidak sah dan perlu dinikahkan sekali lagi serta bermacam-macam hal lain yang dengan sendirinya menampakkan jurang Islam – kafir antara UMNO dan Pas.
Dalam perkembangan untuk memantapkan lagi keyakinan terhadap perjuangan Islam yang dibawanya, Pas telah menjadikan hukum hudud sebagai teras keutamaannya.
Tetapi, sebagai parti politik yang tidak terkecuali untuk mendapatkan kuasa, dalam perjalanan masa yang dilalui Pas, hukum hudud tidak lebih sebagai mainan dan alat semata-mata untuk berlawan dengan UMNO.
Ketika bersendirian dan asyik melawan UMNO, memang hududlah inti perjuangan Pas. Namun ketika berpeluk cium dengan DAP dalam Pakatan Harapan (PR), Pas tidak berasa berdosa mengenepikan hudud agar tidak terketepi daripada mendapat sokongan pengundi bukan Melayu.
Kemudian, apabila berpecah dengan DAP dan PR serta kembali bersendirian, hudud muncul semula bermain di bibir setiap pemimpin Pas sebagai isu di pentas-pentas ceramah mereka.
Segala macam ayat Al-Quran dan Hadis yang memihak kepada hudud turut menjadi dendangan siang dan malam untuk menunjukkan Pas tidak pernah lari daripada perjuangan Islam.
Apabila Pas mula-mula berbaik dengan UMNO secara sembunyi-sembunyi sebelum PRU14 untuk menjadi kuasa ketiga dengan tujuan memberi kelebihan kepada Najib Razak mengekalkan kuasa, hudud kemudiannya diketepikan sekali lagi dan telah digantikan kepada RUU355 iaitu memperkasa Mahkamah Syariah.
Sebagaimana yang kita sedia maklum, RUU355 ini juga hanyalah isu mainan yang sering ditangguh-tangguh untuk dibentang ke Parlimen, sebaliknya hanya dijadikan modal perhimpunan di Padang Merbok semata-mata.
Selepas PRU14 di mana peranan menjadi kuasa ketiga tidak menjadi dan UMNO hilang kuasa, Pas tidak ada pilihan selain mengadakan kerjasama secara rasmi dengan parti yang pernah dikafirkan serta dimusuhi berpuluh-puluh tahun lamanya.
Alasannya kerana dikata PH membawa mudarat lebih besar kepada Melayu dan Islam, meskipun di waktu yang sama Hadi Awang menyokong Tun Mahathir Mohamad terus kekal sebagai Perdana Menteri sehingga habis penggal.
Setelah “berkahwin” secara rasmi dengan UMNO, hari ini hudud bukan saja tiada dalam piagam perjuangan yang mahu ditegakkan oleh Pas, malah hudud juga dikatakan bukan lagi suatu keutamaan.
Kalau hudud pun bukan lagi keutamaan, RUU355 sudah pasti ke dalam tong sampah tempatnya.
Itulah Pas, sebuah parti yang sebenarnya sentiasa mengejar kuasa dengan bertukar-tukar pasangan dan menjadikan Islam sebagai alat dalam perjuangannya.
Jika Pas benar-benar berjuang demi Islam, bagaimanakah ia boleh bermusuh dan kemudian berkawan dengan UMNO yang pernah dikafirkannya; bermusuh, berkawan dan bermusuh kembali dengan DAP yang sering disebutnya sebagai parti yang menentang Islam?
Bagaimanakah juga, kalau benar memperjuangkan Islam, sekejap mahu hudud, sekejap lain mahu RUU355 dan sekarang langsung tidak lagi mengutamakan kedua-duanya?
Perjuangan Pas sekarang menjelang PRU15 tidak lain ialah untuk menolong UMNO – parti musuh dan parti yang dikafirkannya selama berpuluh-puluh tahun – agar dapat kembali semula ke persada kuasa.
Tetapi, apa pun perubahan dalam perjuangan Pas, baik ketika bermusuh dengan UMNO, berkawan dengan DAP dan kembali bersahabat drngan UMNO, lebih-lebih lagi kerana adanya perkataan Islam pada namanya, mereka tetap mengatakan ia adalah perjuangan Islam, sambil memetik ayat-ayat Al-Quran dan Hadis terpilih yang boleh dilihat memihak kepada apa yang diperjuangkan.
Selepas PRU15 akan datang, terutama jika berlaku perkelahian dengan UMNO atau kerjasama merebut kuasa tidak menjadi – sama-sama kita saksikan nanti – tidak mustahil isu hudud akan kembali menjadi sandaran perjuangan Pas.
Atau jika jika selepas itu Pas mungkin berbaik semula dengan DAP, pastilah isu hudud akan dikesampingkan sekali lagi.
Melihat semua ini, tidakkah Pas ini sebenarnya lebih mengelirukan orang Islam dengan menggunakan perkataan Islam yang ada pada namanya?
Hakikatnya, di sebalik menjaja nama Islam, Pas sama seperti parti-parti lain yang keutamaannya ialah mengejar kuasa dan bukan sangat memperjuangkan Islam.
Bagaimanapun, selagi nama Islam ada padanya, Pas akan terus mengelirukan serta menjerumuskan rakyat kepada perpecahan dengan menggunakan nama agama yang suci itu.
Islam sepatutnya milik semua mereka yang beragama Islam dan bukan milik Pas saja.
Maka, untuk mengelakkan kekeliruan berterusan dan daripada Pas sewenang-wenangnya boleh menyalahgunakan agama untuk kepentingan kelompoknya, sudah sewajarnya kerajaan segera melarang Pas menggunakan perkataan Islam pada namanya.
Dalam ini, bukan saja nama Islam tidak harus dibenarkan untuk digunakan pada nama parti, nama Kristian, Hindu, Buddha dan lain-lain juga semestinya dikuatkuasakan larangan yang sama, walaupun sehingga ini belum ada parti menggunakan nama Kristian, Hindu atau Buddha.
Pas boleh terus memperjuangkan Islam sebagai asas perjuangannya, tetapi tidak harus lagi dibenarkan meletakkan perkataan Islam pada namanya bagi mengelakkan nama agama itu disalahguna dan dijadikan alat yang boleh mengelirukan umat.
Tambahan lagi, oleh kerana jalan dan rakan perjuangan Pas selama ini terbukti tidak menentu, jika tiada lagi perkataan Islam pada namanya, ia tidak mendatangkan keburukan kepada Islam itu sendiri.
PH sebagai sebuah kerajaan, terutamanya Tun Mahathir sebagai Perdana Menteri ketika ini, pasti akan dikenang serta disanjung oleh majoriti umat Islam negara ini jika tidak bertangguh lagi menguatkuasakan larangan ini kepada Pas.
(Shahbudindotcom 23/09/2019)

0

0

votes
Article Rating
Kongsikan artikel ini


TANJUNG PIAI – SUKAR BUAT PH, TAPI TAK MUDAH UNTUK BN

Walaupun SPR hanya akan bermesyuarat pada 1 Oktober depan untuk menentukan tarikh pilihanraya kecil Tanjung Piai, keghairahan orangramai memperkatakannya telah bermula sebaik saja berita kematian Dr. Md Farid Md Rafik mula tersebar pada pagi Sabtu lalu.
Hanya beberapa jam setelah beliau diberitakan meninggal dunia kerana serangan jantung, sebermula itulah juga ramai yang serentak memberi reaksi, komen dan ulasan mengenai pilihanraya kecil Tanjung Piai itu.
Termasuk antara yang paling awal memberi komen ialah Presiden UMNO, Ahmad Zahid Hamidi yang pada ketika itu berada di Sabah dengan mengatakan UMNO akan berbincang dengan parti komponen BN yang lain sebelum membuat keputusan berhubung pemilihan calon.
Di media sosial dan kedai kopi, baik melibatkan orang biasa atau orang politik yang ada jawatan dalam pelbagai parti serta tidak berjawatan, masing-masing seperti ada keghairahan tersendiri memberi ulasan dan membuat ramalan.
Dalam PRU14 lalu, Allahyarham Md Farid memenangi kerusi Tanjung Piai dengan majoriti 524 undi dan beliau yang mewakili Bersatu kemudiannya dilantik sebagai Timbalan Menteri di Jabatan Perdana Menteri.
Beliau yang memperolehi 21,255 undi mengalahkan calon BN daripada MCA, Wee Jeck Seng (20,731 undi) dan calon Pas, Nordin Othman (2962 undi)
Dengan PH menghadapi pelbagai tekanan dan isu, sementara UMNO dan Pas baru saja “berkahwin” berasaskan Piagam Muafakat Nasional, inilah yang sebenarnya menjadikan pilihanraya kecil Tanjung Piai begitu menarik sekali.
Di atas kertas dan berdasarkan sifir mudah, oleh kerana UMNO dan Pas sudah bekerjasama di mana dijangka hanya akan berlaku pertandingan satu lawan satu, tidak lagi tiga penjuru seperti PRU14 lalu, BN (20,731 + 2962) dengan mudah mampu menewaskan Bersatu (21,255) pada pilihanraya kecil nanti.
Berdasarkan itu, jika dalam PRU14 lalu Md Farid menang dengan majoriti 524 undi, penyatuan UMNO dan Pas bakal membuatkan gabungan itu menang dengan kelebihan 2,438 undi.
Tetapi, itu jika berdasarkan jumlah undi pada PRU14 lalu yang keadaannya tentu tidak sama dengan pilihanraya kecil nanti.
Yang menjadi persoalan, mampukah Bersatu mempertahankan kerusi Tanjung Piai sekali lagi?
Atau UMNO melalui kerjasama dengan Pas lebih mudah merampasnya?
Sebelum jawapan diketahui, dirasakan yang akan banyak menjadi penentu ialah siapakah calon yang akan diletakkan oleh BN?
Adakah masih MCA atau akan diserahkan kepada UMNO sebagaimana MIC telah memberi laluan kepada BN meletakkan calon Melayu di Cameron Highlands sebelum ini?
Sehingga ini nampaknya, baik MCA atau UMNO, masing-masing menunjukkan minat yang tinggi untuk bertanding di Tanjung Piai.
Dengan komposisi pengundi Melayu
57 peratus dan Cina 42 peratus, baik UMNO atau MCA, setelah wujudnya kerjasama dengan Pas, kedua-duanya merasakan hampir pasti mampu menewaskan calon Bersatu di kerusi itu.
Lebih-lebih lagi bagi UMNO yang ketika ini disemarakkan dengan kempen BMF atau Buy Muslim First, ditambah dengan bantuan serta doa daripada Pas, harapan mereka dikatakan lebih baik serta cerah berbanding jika BN meletakkan calon MCA.
Dengan ramai orang Melayu yang mula tidak berpuas hati terhadap kerajaan PH, selain pelbagai isu kaum dan agama yang ada, kelebihan memang nyata memihak kepada UMNO berbanding Bersatu.
Melalui perolehan majoriti undi Melayu, ditambah sedikit undi bukan Melayu, ia dianggap sudah memadai untuk calon UMNO mencapai kemenangan.
Tetapi, oleh kerana sebelum ini Tanjung Piai merupakan kerusi MCA, menyerahkannya kepada UMNO setelah Cameron Highlands juga diserahkan oleh MIC kepada UMNO, ia adalah gambaran buruk tentang perkongsian kuasa yang akan difahami oleh pengundi bukan Melayu.
Keadaan itu, bukan saja mungkin menyebabkan pengundi bukan Melayu terus memboikot calon BN, malah menipiskan peluang untuk menang dalam PRU15 akan datang.
Dalam hal ini, PH memang tiada masalah dari segi meletakkan calon kerana kerusi yang pernah ditandingi Bersatu akan tetapi menjadi milik parti itu.
Cuma, jika benar BN dikatakan akan meletakkan Khaled Nordin, Naib Presiden UMNO dan bekas MB Johor sebagai calon, maka Bersatu haruslah juga meletakkan calon yang turut ada nama serta dikenali ramai.
Kalau tidak, kacang saja kena makan dengan BN nanti!
Begitu pun, jika Bersatu berlawan dengan MCA, keadaannya tetap sukar diramalkan. Tiada jaminan pengundi Melayu akan mengundi Bersatu dan tiada jaminan juga pengundi bukan Melayu akan memihak kepada MCA.
Jangkaan awal dan yang pasti, majoriti 524 undi bukan suatu kelebihan buat PH, bukan juga kekurangan buat BN.
Tanjung Piai – ternampak sukar buat PH, tapi tidak pula mudah untuk BN.
(Shahbudindotcom 24/09/2019)

0

0

votes
Article Rating
Kongsikan artikel ini


KENAPA SETELAH LEBIH TIGA BULAN, BARU KHIDMAT PAKAR MAHU DICARI?

Ini adalah kenyataan terkini Ketua Polis Negara, Abdul Hamid Bador berhubung status siasatan berkenaan video seks sejenis yang didakwa melibatkan Menteri Hal Ehwal Ekonomi, Azmin Ali.
Beliau berkata, polis sedang mendapatkan khidmat pakar untuk menganalisis kandungan video seks tersebut.
“Arahan sudah dikeluarkan, kami sedang dapatkan khidmat pakar untuk menganalisis kandungan video itu.
“Untuk jalankan siasatan dalam kes sebegitu tinggi sudut teknikal bukan senang, sebagai Ketua Polis Negara, saya tidak ada kepakaran itu,” katanya lagi.
Seterusnya, Abdul Hamid menegaskan, “hanya selepas itu kami akan bawanya ke mahkamah dan kemuka semua bukti yang kami ada”.
Setelah berlarutan lebih tiga bulan tanpa ada sebarang keputusan dan rakyat terus tertanya-tanya, sekali lagi berdasarkan kenyataan Abdul Hamid ini, hakikat paling mudah untuk difahami ialah siasatan masih memerlukan lebih masa untuk disiapkan.
Tetapi, yang menimbulkan persoalan, mengapa hanya setelah lebih tiga bulan berlalu, baru mahu mendapatkan khidmat pakar?
Kenapa khidmat pakar tidak dicari sejak awal lagi?
Berapa lama pula usaha untuk mencari dan mengenalpasti pakar itu?
Apakah mungkin tempoh tiga bulan juga diperlukan untuk tujuan itu?
Setelah pakar diperolehi, berapa bulan lagi diperlukan untuk pakar tersebut menjalankan kerjanya dan menghantar laporan kepada polis?
Setelah laporan diperolehi, berapa lama lagi sebelum ia dapat diumumkan?
Akhirnya, bolehkah kita meletak harapan menjelang pertengahan tahun 2020 akan datang di mana ketika itu penyerahan jawatan Perdana Menteri daripada Tun Mahathir Mohamad kepada Anwar Ibrahim sepatutnya sudah berlaku, siasatan kes video seks ini sudah ada keputusannya?
(Shahbudindotcom 25/09/2019)

0

0

votes
Article Rating
Kongsikan artikel ini


“TERIMA HAKIKAT, WAWASAN 2020 GAGAL, PERANG BASMI KEMISKINAN GAGAL”

Sungguh sedih Sidang Parlimen penggal ketiga tahun 2019 yang bermula pada 7 September, iaitu empat hari sebelum pembentangan Belanjawan Negara 2020 oleh Menteri Kewangan pada Jumaat 11 September 2019 isu memerangi kemiskinan menjadi fokus perbahasan di parlimen.
Sepatutnya tahun 2020 adalah tahun Malaysia menjadi negara maju seperti yang diimpikan oleh Wawasan 2020 sejak 30 tahun yang lalu, 1990.
Sepuluh tahun terakhir Wawasan 2020 dari 2009 hingga 9.5.2018 kita diperintah oleh sebuah kerajaan yang dipanggil kleptokrasi yang mana gerombolan pucuk pimpinan berkuasa beserta parti politiknya mencuri khazanah negara.
Sejak tahun 1970 apabila Dasar Ekonomi Baru (DEB) diperkenalkan dengan satu dari dua tujuan utamanya iaitu membasmi kemiskinan tanpa mengira kaum, kita telah mencapai sedikit kemajuan dalam usaha itu.
Tetapi mulai akhir tahun 1980an terutama selepas peristiwa sedih Operasi Lalang dan perpecahan di dalam Umno, kita melihat satu fenomena baru di mana DEB telah dirampas oleh klik berkuasa yang bersifat oligarki menjadikan DEB satu dasar untuk mengkayakan segelintir elit ekonomi dan politik sama ada Melayu atau Bukan Melayu menjadi super kaya atau ultra kaya.
Mereka hijack atau rampas tujuan asal DEB. Maka terbitlah golongan kroni dan sistem crony- Capitalisme. Akhirnya DEB gagal. Wawasan 2020 gagal.
Dalam situasi inilah, kita selama ini didodoi oleh Kerajaan BN sejak 60 tahun yang lalu dan para Eksekutif Kerajaan Malaysia sejak setahun setengah yang lalu bahawa perang membasmi kemiskinan di Malaysia telah berjaya kerana kadar keniskinsn itu tak sampai 1% iaitu hanya 0.4% sahaja.
Rupa-rupanya kita rakyat negara ini termasuk Ahli ahli parlimen ditipu dengan angka statistik.
Hanya apabila kita dikejutkan oleh laporan rasmi Wakil khas dari Pertubuhan Bangsa-Bangsa Bersatu yang menyatakan data rasmi kerajaan bahawa kadar kemiskinan di Malaysia 0.4% adalah silap dan tidak tepat, yang sebenarnya ialah pada kadar 15% barulah kita semua tersedar dari mimpi indah yang palsu.
Malaysia masih gagal memerangi kemiskinan sejak DEB diperkenalkan 50 tahun yang lalu. Kerajaan baru Malaysia jangan lagi berada dalam denial mode atau mod penafian.
Terima hakikat, kita sebagai satu negara bangsa telah gagal mencapai objektif utama DEB iaitu membasmi kemiskinan tanpa mengira kaum.
Kita perlu merangka satu dasar ekonomi yang benar-benar dapat membasmi kemiskinan rakyat. Ini merupakan satu tugas besar kerajaan Pakatan Harapan sekarang.
Sebagai seorang Ahli Parlimen saya teruja untuk membantu kerajaan yang memerintah sekarang untuk memerangi kemiskinan.
Bercakap sahaja tidak berguna, kini adalah masa untuk bertindak. Guballah dasar baru membasmi kemiskinan itu sekarang juga.
Hassan Abdul Karim
Ahli Parlimen Pasir Gudang
25.9.2019.

0

0

votes
Article Rating
Kongsikan artikel ini


KENAPA MAKIN RAMAI CUBA HASUT TUN M MUNGKIR JANJI ATAU MUFTI PERLIS SEKADAR PEMBAWA SUARA SHAHIDAN KASSIM?

Dari semasa ke semasa, semakin dekat janji peralihan kuasa menemui titik kenyataan, ternampak semakin ramai yang mahu Tun Mahathir Mohamad memungkiri janji penyerahan jawatan Perdana Menteri kepada Anwar Ibrahim.
Terbaru, walaupun tidak menyebut dan hanya ditulis secara umum, tetapi tidaklah sukar untuk memahami bahawa surat terbuka Mufti Perlis, Dr Asri Zainul Abidin juga mempunyai maksud yang sama.
Meskipun beliau mengatakan tulisannya adalah bersifat umum dan tidak ditujukan kepada sesiapa, namun berdasarkan konsensus penyerahan jawatan kepada Anwar sudah pun ada sebelum PRU14 lagi, maka apabila memperkatakan tentang peralihan kuasa yang sudah ada persetujuan itu, tentulah ia ditujukan kepada Anwar.
Jika tidak ada konsensus penyerahan jawatan secara khusus kepada Anwar, rasanya tidak mungkin Dr Asri ada idea untuk menulis surat terbuka ini kepada Perdana Menteri.
Mufti Perlis seolah-olah cuba menasihatkan Tun Mahathir agar lebih memikirkan redha serta murka Allah daripada menunaikan janji kepada Anwar yang disifatkannya sebagai rakus, tamak kuasa dan sebagainya.
Soalnya, daripada kasyaf mana dan daripada penilaian kaca mata apa beliau melihat Anwar sebagai seorang yang rakus dan tamak kuasa?
Apakah beliau benar-benar yakin bahawa jika Anwar menjadi pengganti Tun Mahathir, keadaan negara akan menjadi lebih buruk daripada sekarang?
Ataukah tulisan beliau atas nama mufti itu sekadar membawa mesej Shahidan Kassim, Pengerusi Perhubingan UMNO Perlis yang difahami mahu PH berbalah dan dengan demikian akan memudahkan BN merampas semula kuasa dalam PRU15 akan datang?
Dalam erti kata yang mudah juga, Dr Asri, sebagaimana ramai yang lain yang sebelum ini menolak penyerahan jawatan kepada Anwar, mereka dengan jelas cuba menghasut Tun Mahathir agar memungkiri janji yang telah dipersetujui dalam PH.
Kalau orang politik menghasut orang politik untuk mungkir janji, mungkin boleh difahami maksud dan tujuannya.
Tetapi, apa untungnya seorang mufti dengan jubah dan kopiah juga turut melakukan kerja-kerja menghasut ini?
Apakah mereka sanggup menanggung dosa Tun Mahathir jika akhirnya pemungkiran janji itu benar-benar berlaku?
Dalam janji politik, jika mahu, Dr Wan Azizah Wan Ismail pun boleh mungkir janji apabila beliau ditawarkan oleh Yang Dipertuan Agong untuk mengangkat sumpah sebagai Perdana sebaik kemenangan PH pada 9 Mei 2018 lalu.
Meskipun PKR memiliki kerusi Parlimen majoriti dalam PH, namun oleh kerana berpegang kepada janji konsensus bahawa Tun Mahathir adalah calon Perdana Menteri, Dr. Wan Azizah tanpa ragu-ragu memilih untuk akur dengannya dan menolak permintaan Agong itu.
Hendaklah difahami, selain janji Tun Mahathir sebagai Perdana Menteri dan Dr Wan Azizah sebagai Timbalan Perdana Menteri, kedudukan Anwar sebagai bakal Perrdana Menteri ke-8 juga adalah janji dan muafakat yang dipersetujui oleh PH, bukannya janji Tun Mahathir seorang diri.
Kenapa jika Dr Wan Azizah boleh patuh kepada janji PH, ada pula yang gatal tangan, termasuk Mufti Perlis sanggup menulis cuba menghasut Tun Mahathir menjadi pemungkir janji?
Adakah mereka ini mahu Tun Mahathir berkelahi sekali lagi dengan Anwar dan seterusnya mungkin mengkibatkan kematiannya berakhir dengan kehinaan?
Selain itu, jika mereka mahu Tun Mahathir mungkir janji kepada Anwar, mereka mahu siapa sebenarnya sebagai Perdana Menteri ke-8.
Azmin Ali?
Mukhriz Mahathir?
Muhyiddin Yassin?
Kalau betul-betul ikhlas, beranikanlah diri menyebut nama yang dirasakan lebih layak daripada Anwar itu!!!
(Shahbudindotcom 26/09/2019)

0

0

votes
Article Rating
Kongsikan artikel ini